Banjir: Ahmad Maslan janji bantu bina rumah penduduk terjejas
Oleh MOHD AZLI ADLAN

28 Disember 2022, 4:13 pm
BESUT – Penduduk Kampung La, Hulu Besut di sini yang terjejas teruk dengan banjir besar pada minggu lalu mendapat perhatian Timbalan Menteri Kewangan 1, Datuk Seri Ahmad Maslan.
Beliau berjanji akan mencari mekanisme terbaik bagi membantu penduduk terlibat membina semula rumah mereka.
“Kementerian Kewangan mempunyai agensi seperti Syarikat Perumahan Nasional Berhad (SPNB) yang menawarkan rumah mesra rakyat mampu milik.
“Saya akan semak dengan SPNB berhubung bantuan memudahkan pembinaan semula rumah (penduduk terlibat),” katanya ketika menyantuni mangsa banjir di Kampung La, Hulu Besut di sini hari ini.
Selain menyampaikan sumbangan, Ahmad juga membantu membersihkan fasiliti awam dan rumah penduduk yang terjejas dengan banjir besar pada 18 Disember lalu.
Ahmad berkata, rumah mesra rakyat ditawarkan SPNB dianggarkan bernilai kira-kira RM70,000 bukan sahaja selesa malah kos pembinaan menerima banyak subsidi daripada kerajaan.

Jelas beliau, walaupun tidak percuma, kadar pembiayaan rumah dibina SPNB amat mudah dan tidak membebankan pembeli.
Dalam kejadian pada 18 Disember lalu, sekurang-kurangnya sembilan rumah di perkampungan itu musnah dengan sebahagiannya dihanyutkan arus deras banjir. – KOSMO! ONLINE


RM40.7 juta kerugian kes penipuan atas talian
Oleh NOR SHAFAWATI YUP

28 Disember 2022, 4:30 pm
SEREMBAN – Jabatan Siasatan Jenayah Komersial (JSJK) telah merekodkan sebanyak 2,277 kes penipuan atas talian melibatkan kerugian sebanyak RM40.7 juta sepanjang Januari hingga November tahun ini.
Ketua Polis Negeri Sembilan, Deputi Komisioner Ahmad Dzaffir Mohd. Yussof berkata, terdapat enam modus operandi yang digunakan melibatkan kes penipuan atas talian termasuk belian atas talian sebanyak 711 kes, Macau scam (393), pinjaman tidak wujud (309), pelaburan tidak wujud (302), penipuan e-financial (103) dan love atau parcel scam (66).
“Belian atas talian melibatkan kerugian sebanyak RM5.4 juta, Macau scam (RM12.4 juta), pinjaman tidak wujud (RM2.3 juta), pelaburan tidak wujud (RM8.4 juta), penipuan e-financial (RM5.9 juta) dan love atau parcel scam (RM1.5 juta).
“Selain itu, terdapat tiga modus operandi baharu dikesan iaitu 379 kes tipu tawaran kerja melibatkan kerugian RM5.17 juta, 20 kes tipu tekan link kerugian RM377,344 dan tiga kes tipu untuk mendapatkan bantuan kerugian RM376,000,” katanya pada Walkabout Program ‘High Profile Policing’ (HPP) di Jalan Bandar Tunggal di sini hari ini.
Ahmad Dzaffir berkata, daripada keselurihan kes tersebut seramai 1,152 suspek ditahan manakala 605 individu telah dituduh di mahkamah.
Dalam pada itu, menerusi tujuh Ops Tapis yang dijalankan tahun ini, seramai 1,260 individu telah ditahan dengan rampasan pelbagai jenis dadah bernilai RM83,596.

“Sebanyak 56 sarang dadah telah digempur sepanjang Ops Tapis dan jumlah kes sitaan yang dibuka 62 kes di bawah Akta Dadah Berbahaya (pelucutan hak),” katanya.


Syarikat penerbangan perlu tingkat komunikasi dengan penumpang
Oleh MOHD. HUSNI MOHD. NOOR

28 Disember 2022, 4:25 pm
SEPANG – Kementerian Pengangkutan (MOT) mahu syarikat penerbangan memperbaiki aspek komunikasi antara penumpang khususnya ketika berdepan kelewatan atau penangguhan penerbangan.
Menterinya, Anthony Loke berkata, pada masa sama, pihaknya juga berharap syarikat penerbangan juga dapat mengurangkan isu kelewatan penerbangan.
Beliau berkata, pihaknya berharap isu berkenaan dapat dikurangkan selain penumpang perlu keadaan itu berikutan faktor cuaca seperti insiden yang menimpa Batik Air.
“Kami harap aspek komunikasi antara penumpang berhubung soal kelewatan dapat ditangani dengan baik dan perlu diberi perhatian sewajarnya,” katanya ketika ditemui selepas majlis pengumuman penerbangan tambahan Air Asia sempena Tahun Baharu Cina di sini tadi.
Mengulas isu kelewatan penerbangan Batik Air yang tular sebelum ini, Loke berkata, pesawat berkenaan terpaksa dilencongkan ke Langkawi disebabkan cuaca buruk.
“Sebaik mendarat di Langkawi, juruterbang terbabit didapati sudah bertugas melebihi masa penerbangan, jadi satu set kru baharu terpaksa diterbangkan ke Langkawi untuk mengambil alih tugas.

“Namun, itu semua bukan alasan, tapi apa yang saya cuba beritahu adalah daripada segi keadaan, pesawat itu beroperasi dalam keadaan yang mencabar dan kerana sebab itu ada kelewatan yang tidak dapat dielakkan,” katanya.
Ditanya mengenai gesaan penumpang yang mengalami kelewatan penerbangan supaya diberi bayaran balik berbanding baucar percuma, Loke berkata, beliau tidak pasti sama ada bayaran balik itu menjadi sebahagian syarat selepas pembelian tiket.
“Jika penumpang tidak gembira dengan apa yang diberikan, mereka boleh membuat aduan kepada Suruhanjaya Penerbangan Malaysia (MAVCOM),” katanya. – KOSMO! ONLINE


Jalan di Tambun bertukar wajah tahun depan
Oleh LIYANA RAMLI

28 Disember 2022, 4:20 pm
IPOH – Pengguna jalan raya di sekitar Tambun akan melihat perubahan di jalan raya tersebut pada Januari 2023 susulan isu jalan raya rosak, bertampal dan tidak rata yang boleh mengakibatkan kemalangan.
Ahli Dewan Undangan Negeri (ADUN) Hulu Kinta, Muhamad Arafat Varisai Mahamad berkata, isu jalan raya di sana akan mula menunjukkan perbezaan pada bulan hadapan selepas selesai melakukan perbincangan bersama Datuk Bandar Ipoh, Datuk Rumaizi Baharin, syarikat konsesi yang dilantik serta beberapa agensi kerajaan.
Muhamad Arafat berkata, pihaknya sudah berbincang dengan syarikat konsesi dan akan mengadakan perbincangan dengan Datuk Bandar Ipoh dalam masa terdekat berikutan isu longkang dan jalan di bawah Parlimen Tambun.
“Saya sudah berbincang dengan syarikat konsesi yang bertanggungjawab menjalankan kerja-kerja penambahbaikkan dan isu jalan raya ini sudah menjadi buah mulut rakyat tetapi masih sama sahaja.
“Ini kerana bahan yang digunakan untuk menurap semula jalan tersebut tidak bersesuaian disebabkan peruntukkan yang diterima syarikat konsesi tidak mampu untuk menampung kos penurapan jalan di sekitar Ipoh,” katanya kepada pemberita ketika ditemui di Pusat Khidmat Parlimen Tambun di sini hari ini.
Katanya, peruntukkan untuk menutup lubang di sekitar bandar raya Ipoh adalah lebih RM6,000 sebulan tetapi kerajaan negeri sebelum ini hanya memberi kira-kira RM2,000 sahaja.

“Apabila tiada bajet, mereka akan guna tar yang tidak sempurna. Selepas seminggu akan pecah balik. Bukan itu sahaja, syarikat konsesi terpaksa mengeluarkan duit mereka bagi menyelesaikan projek ini. Kita kena adil dan dengar info dari kedua-dua pihak.
“Ini Parlimen Perdana Menteri dan rakyat sudah memberi kepercayaan. Kita nak pastikan masalah ini tidak akan berbangkit lagi,” katanya. – KOSMO! ONLINE


Pelancong kapal persiaran mewah mula memasuki Melaka
Oleh AMRAN MULUP

28 Disember 2022, 4:05 pm
MELAKA – Kesediaan tiga kapal persiaran mewah dari perairan antarabangsa untuk berlabuh serta menurunkan penumpang di Melaka dijangka dapat memulihkan industri pelancongan di negeri ini bermula awal tahun depan.
Pengurus Besar Bahagian Promosi Pelancongan (BPP) negeri, Saari Basiron berkata, setakat ini tiga kapal persiaran mewah yang sudah memaklumkan untuk berlabuh di perairan negeri ini iaitu Silver Spirit dan Coral Geographer masing-masing pada 3 serta 9 Januari.
Bagaimanapun menurutnya, sebuah lagi kapal Ocean Odyssey masih belum memberi tarikh berlabuh.
Beliau berkata, daripada dua kapal persiaran terbabit dijangka kira-kira 400 pelancong asing akan turun untuk melawat tempat-tempat bersejarah dan berbelanja sepanjang tempoh sehari berlabuh sebelum meneruskan perjalanan ke destinasi lain.
“Kehadiran pelancong daripada kapal persiaran mewah menunjukkan tanda-tanda positif sektor pelancongan kembali meriah kerana sudah hampir tiga tahun kita tidak menerima pelancong menggunakan laluan laut disebabkan pandemik Covid-19.
“Hari ini kita mencipta sejarah selepas tiga tahun apabila menerima kira-kira 100 pelancong dari Amerika Syarikat (AS) menaiki kapal persiaran mewah Ocean Odyssey yang singgah di Melaka untuk lawatan secara santai,” ujarnya.

Beliau berkata demikian kepada pemberita selepas menyambut kedatangan kira-kira 100 pelancong luar negara yang menaiki kapal Ocean Odyssey di Kompleks Imigresen, Kastam dan Kuarantin (ICQ)
Banda Hilir di sini, hari ini.
Mengulas lanjut Saari berkata, pihaknya mengharapkan situasi tersebut akan berterusan tahun depan di mana kita sudah mendapat maklum balas daripada pihak pengusaha kapal persiaran mewah terutama tiga syarikat yang akan singgah serta berlabuh di sini.
Katanya, momentum itu akan terus dikekalkan pihak kerajaan negeri akan terus mengadakan rundingan dengan pemilik kapal terbabit untuk menjadikan Melaka sebagai salah satu destinasi persinggahan
sepanjang tahun 2023. – KOSMO! ONLINE


Pengunjung mengeluh beratur lama beli tiket masuk Pusat Sains Negara
Oleh KOSMO

28 Disember 2022, 3:47 pm
PETALING JAYA – Pengunjung Pusat Sains Negara (PSN) mengeluh apabila perlu beratur panjang semata-mata untuk membeli tiket masuk.
Menurut satu hantaran salah seorang pengunjung PSN di Twitter, keadaan itu amat menyusahkan pengunjung terutama sekali bagi ibu bapa yang membawa anak kecil.
Katanya, PSN sepatutnya memboleh pengunjung untuk membeli tiket secara dalam talian seperti yang dilaksanakan sebelum ini ketika dalam tempoh Perintah Kawalan Pergerakan (PKP).
“Sampai sekarang tak faham kenapa PSN tak boleh tempah tiket online? Masa PKP boleh buat tapi kenapa sekarang dah tiada.
“Boleh semak harga saja, lihatlah panjang barisan ini,” ciapnya.
Menurut individu itu juga, dia perlu beratur lebih satu jam untuk mendapatkan tiket masuk ke PSN semalam.

Tinjauan di ruang komen mendapati, orang ramai menggesa PSN untuk menambah baik perkhidmatan mereka bagi memudahkan pengunjung di masa akan datang.
“Pusat Sains tapi tak moden, dulu ramai mengeluh tak boleh guna QR Pay,” kata Adie.
“Kali terakhir pergi pertengahan tahun, tak terima tunai. Warung lagi canggih dari Pusat Sains,” kata Ridzwan.
“Ini betul. Kebanyakan orang yang pergi PSN ini bawa anak kecil sebab nak bagi anak-anak belajar dan terokai sains, tetapi sebelum dapat masuk memang ibu bapa kena layan kerenah anak-anak sebab perlu tunggu lama untuk beli tiket,” kata Syarifuddin.
Selain itu, orang ramai turut meminta Menteri Sains Teknologi, Chang Lih Kang untuk menyelesaikan isu tersebut.
Sebelum ini, Lih Kang pernah datang ke PSN bagi meninjau sendiri keadaan bangunan tersebut susulan aduan orang ramai mengenai kebocoran pada struktur bumbung ketika waktu hujan. – KOSMO! ONLINE


Tunai umrah, Beto Kusyairy mohon doa lancar urusan
Oleh NUR EMIRA SAIZALI

28 Disember 2022, 4:00 pm
PETALING JAYA – Aktor popular Beto Kusyairy yang berangkat ke Tanah Suci semalam bagi mengerjakan ibadah umrah memohon doa daripada orang ramai agar semua urusannya dipermudahkan di sana.
Beto atau nama penuhnya, Nurkusyairy Zakuan Osman, 42, menerusi perkongsian Instagram selamat berangkat ke Tanah Suci Mekah bersama isteri, Tisha Sahar.
“Bismillah Allahuakbar. Hamba-Mu datang menyahut panggilan-Mu.
“Ampun maaf bagi segala salah silap saya selama di sini. Mohon doakan kelancaran dan segala ibadah diterima serta mendapat keberkatan-Nya. Ada umur kita jumpa lagi,” katanya ringkas.
Dalam pada itu, kelihatan beberapa rakan selebriti turut berada di lapangan terbang sebelum keberangkatan pelakon filem Kebangkitan Pahlawan: Mat Kilau itu ke Tanah Suci.
Antaranya Azhan Rani, Fikhree Bakar, Zahiril Adzim dan Shera Aiyob.

Difahamkan, aktor terkenal yang juga pelakon filem Mat Kilau, Datuk Adi Putra turut berangkat menunaikan ibadah umrah semalam. – KOSMO! ONLINE


Polis siasat penemuan longgokan perhiasan ayat al-Quran
Oleh NOR SHAFAWATI YUP

28 Disember 2022, 3:03 pm
SEREMBAN – Satu kertas siasatan berhubung penemuan longgokan perhiasan mengandungi ayat suci al-Quran di kawasan Perindustrian Arab Malaysian, Nilai di sini semalam telah dibuka oleh pihak polis untuk siasatan lanjut.
Pemangku Ketua Polis Daerah Nilai, Deputi Superintendan Mat Ghani Lateh berkata, polis masih mengesan individu yang terlibat dalam kes itu dan kes akan disiasat mengikut Seksyen 298A Kanun Keseksaan.
“Ibu Pejabat Polis Daerah Nilai telah menerima laporan daripada Jabatan Hal Ehwal Agama Islam Negeri Sembilan (JHEAINS) berkenaan penemuan longgokan perhiasan dinding ayat al-Quran itu pada pukul 6.45 petang.
“Bertindak atas maklumat itu, sepasukan polis dari cawangan khas telah ke lokasi kejadian dan telah menemukan longgokan perhiasan dinding yang mengandungi ayat suci al-Quran dalam bentuk berbingkai dan tidak berbingkai dibuang oleh individu masih belum dikenal pasti,” katanya dalam kenyataan di sini hari ini.
Menurut Mat Ghani, hasil perbincangan dengan JHEAINS dan Majlis Bandaraya Seremban (MBS), longgokan itu telah dikumpulkan dan akan dilupuskan di Pusat Dakwah Islamiah Paroi di Seremban mengikut hukum syarak.
Sehubungan itu, orang ramai yang mempunyai sebarang maklumat berhubung perkara itu diharapkan dapat menyalurkannya kepada polis untuk siasatan lanjut.

Semalam Kosmo! melaporkan, kesucian ayat suci al-Quran tercemar apabila ditemui dalam longgokan dipercayai dibuang oleh pihak industri di kawasan tempat pembuangan sampah haram di Jalan P/AM 2 Kawasan Perindustrian Arab Malaysia, Nilai di sini semalam.
Setakat ini, longgokan kira-kira hampir tujuh tan itu akan ditempatkan sementara di Pusat Dakwah Islamiah, Paroi di Seremban sebelum dilupuskan. – KOSMO! ONLINE


100 pasangan bakal bersanding pada Karnival MAIWP 2023
Oleh NUR HUDA MUSA

28 Disember 2022, 2:54 pm
KUALA LUMPUR – Seramai 100 pasangan pengantin dari kalangan asnaf dan mualaf akan diraikan dalam Walimatul Urus Perdana anjuran Majlis Agama Islam Wilayah Persekutuan (MAIWP) dengan kerjasama Naurah Care Malaysia sempena Karnival MAIWP 2023.
Pengerusi MAIWP, Tan Sri Dr. Mohd. Daud Bakar berkata, program yang dilaksanakan kali kedua itu antara lain bagi memudahkan pasangan-pasangan daripada golongan asnaf atau mualaf untuk berkahwin tanpa perlu menanggung beban kewangan.
Katanya, pihaknya berhasrat program itu dapat dianjurkan lagi secara tahunan dan lebih ramai pasangan dapat menerima manfaat bantuan perkahwinan serta kewangan yang disediakan MAIWP.
“Karnival ini akan berlangsung pada 28 dan 29 Januari 2023, satu program yang berimpak tinggi yang cuba menjadikan MAIWP lebih dikenali dalam kalangan masyarakat.
“Termasuk mengarus perdanakan MAIWP untuk memberi naratif yang baru bahawa MAIWP ini adalah badan milik masyarakat yang perlu disokong,dibantu serta diberi dorongan oleh semua pihak,” katanya ketika sidang akhbar majlis pra pelancaran karnival tersebut di sini hari ini.
Mohd. Daud berkata, melalui karnival itu juga MAIWP mengambil satu pendekatan untuk ‘mengeluarkan’ MAIWP daripada bangunan ke Dataran Merdeka dengan program yang terbuka untuk semua masyarakat berbilang bangsa dan juga agama.

“Majlis ini akan diserikan oleh keberangkatan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah pada hari pertama.
“Insyaallah pada hari kedua pula akan dihadiri oleh Perdana Menteri, Datuk Seri Anwar Ibrahim untuk meraikan pasangan yang mendapat skim tajaan perkahwinan ini,” jelasnya.
Katanya, melalui karnival itu juga MAIWP mahu memberikan satu mesej yang jelas di mana organisasi itu mahu berjasa kepada masyarakat Islam di Wilayah Persekutuan.
“Kita juga berhasrat agar karnival ini dapat diadakan secara tahunan. Untuk masa akan datang, kita akan meramaikan lagi pasangan dari semasa ke semasa.
“100 pasangan yang terpilih ini bukan sahaja akan diraikan tetapi turut menerima bantuan kewangan RM2,000 seorang serta pakaian pengantin,” ujarnya.
Mohd. Daud juga berkata, pihaknya juga menjangkakan seramai 500,000 pengunjung akan menghadiri karnival tersebut. – KOSMO! ONLINE


P. Pinang tawar 150,000 Pas Mutiara tahun depan
Oleh SAFINA RAMLI

28 Disember 2022, 3:17 pm
GEORGE TOWN – Kerajaan negeri Pulau Pinang akan meneruskan pembiayaan Pas Mutiara pada tahun depan dengan menawarkan 150,000 pas membabitkan jumlah peruntukan sebanyak RM7.5 juta.
Pengerusi Infrastruktur dan Pengangkutan Pulau Pinang, Zairil Khir Johari berkata, kerajaan negeri mula menaja Pas Perjalanan Tanpa Had atau lebih dikenali sebagai Pas Mutiara sejak 1 Mac 2021 dengan peruntukan sebanyak 100,000 pas bersamaan dengan RM3 juta.
“Tajaan ini diteruskan pula pada tahun 2022 dengan perbelanjaan sebanyak RM4.5 juta bagi 90,000 pas.
“Mengambil maklum akan jumlah pembelian kad Pas Mutiara dan bilangan penumpang (ridership) yang meningkat setiap bulan, kerajaan negeri telah menambah pembiayaan Pas Mutiara sebanyak 30,000 pas.
“Ini menjadikan jumlah keseluruhan pembiayaan Pas Mutiara pada tahun ini ialah 120,000 pas dengan jumlah subsidi sebanyak RM6 juta,” katanya dalam kenyataan di sini hari ini.
Menurutnya, penggunaan Pas Mutiara sememangnya semakin mendapat sambutan memberangsangkan di mana jumlah pembelian kad Pas Mutiara kian meningkat dan bilangan penumpang juga menunjukkan peningkatan yang baik pada setiap bulan.

“Peralihan ke fasa endemik di mana semua aktiviti ekonomi dan industri beroperasi sepenuhnya telah memberi impak positif dalam penggunaan pengangkutan awam.
“Kerajaan negeri percaya bahawa pembiayaan subsidi ini mampu menjadi pemangkin bagi menarik lebih ramai penduduk Pulau Pinang beralih kepada pengangkutan awam sebagai mod pengangkutan pilihan berbanding kenderaan persendirian,” katanya.
Tambahnya, perkhidmatan bas Rapid Penang adalah percuma di seluruh negeri Pulau Pinang pada tahun hadapan dengan penggunaan Pas Mutiara.
“Secara tidak langsung, dengan subsidi langganan Pas Mutiara ini juga, pengguna bakal meraih penjimatan kos seperti petrol, parkir dan tol yang jauh lebih tinggi setiap bulan,” katanya. – KOSMO! ONLINE


Bekas kakitangan SUK Pahang didakwa ubah suai kandungan sistem pengurusan
Oleh NORHAFIZAN ZULKIFLI

28 Disember 2022, 3:28 pm
KUANTAN – Dua bekas kakitangan Pejabat Setiusaha Kerajaan (SUK) Pahang mengaku tidak bersalah atas 29 pertuduhan mengubahsuai kandungan laman sesawang sistem pengurusan darjah kebesaran dan pingat negeri Pahang tanpa kebenaran.
Tertuduh, Mohd. Isa Mohd Yusof, 36, berhadapan dengan 26 pertuduhan memasukkan nama 26 individu pelbagai bangsa termasuk warga asing berusia antara 34 hingga 61 ke dalam laman sesawang berkenaan.
Manakala seorang lagi tertuduh, Muhammad Amer Syafeeq Aziz, 30, berhadapan dengan tiga pertuduhan memasukkan tiga nama individu ke dalam laman sesawang tersebut.
Mohd. Isa hadir ke mahkamah tanpa diwakili peguam manakala Muhammad Amer diwakili peguam yang mana kedua-dua mereka minta dibicarakan atas kesemua pertuduhan yang dibacakan dihadapan Hakim, Maimoonah Aid.
Pendakwaan dikendalikan Pengarah Pendakwaan Negeri, Abdul Ghafar Ab Latif dan Timbalan Pendakwa Raya, Fathin Nadhirah Kasim.
Menurut kertas pertuduhan kedua-dua tertuduh didapati tanpa kuasa menggunakan nombor pengenalan mereka untuk memasukkan nama 29 individu ke dalam laman sesawang sistem pengurusan darjah kebesaran dan pingat negeri Pahang sebagai penerima pingat Darjah Indera Mahkota Pahang (DIMP) dan Darjah Sri Sultan Ahmad Shah Pahang (SSAP) daripada Sultan Pahang.

Mohd. Isa didakwa melakukan perbuatan terbabit sebanyak 26 kali bermula pada 19 Februari 2020 sehingga 12 Oktober 2021 manakala Muhammad Amer dituduh melakukan kesalahan sama sebanyak tiga kali bermula 18 Ogos 2021 sehingga 4 Oktober 2021 bertempat di Pejabat SUK Pahang.
Mereka didakwa melakukan kesalahan di bawah Seksyen 5 (1) Akta Jenayah Komputer 1997 dan boleh dihukum mengikut Seksyen 5(4) akta sama yang memperuntukkan hukuman denda tidak melebihi RM100,000 atau penjara tidak melebihi tujuh tahun atau kedua-duanya.
Hakim menetapkan wang jaminan sebanyak RM5,000 bagi setiap pertuduhan di mana Mohd. Isa dikenakan wang jaminan RM130,000 manakala Muhammad Amer sebanyak RM15,000.
Hakim memutuskan 13 Februari depan sebagai tarikh sebutan semula dan penyerahan dokumen. – KOSMO! ONLINE


Kerajaan rujuk data komprehensif untuk laksana subsidi bersasar
Oleh KHAIRUL MOHD. ALI

28 Disember 2022, 2:36 pm
JOHOR BAHRU – Kementerian Perdagangan Dalam Negeri dan Kos Sara Hidup akan menggunakan pangkalan data bersepadu dan komprehensif sebelum memutuskan sebarang mekanisme pemberian subsidi bersasar termasuk petrol RON95.
Menterinya, Datuk Seri Salahuddin Ayub berkata, pihaknya tidak hanya akan bergantung kepada satu rujukan data sebaliknya inisiatif teraju memerlukan kerjasama pelbagai pihak untuk dijayakan.
Menurut beliau, antara data yang akan digunakan adalah daripada Bank Negara, Lembaga Hasil Dalam Negeri (LHDN), Jabatan Perangkaan Malaysia, Khazanah Nasional dan Jabatan Pengangkutan Jalan (JPJ).
“Kerajaan tidak hanya menggunakan pangkalan data JPJ dan merujuk kepada kuasa kuda (CC) kenderaan untuk pemberian subsidi bersasar petrol RON95. Data JPJ itu hanya satu daripada elemen yang akan digunakan dalam pemberian subsidi bersasar petrol RON95.
“Selain itu, kita juga ada data Bank Negara, LHDN, Jabatan Perangkaan Malaysia, Khazanah Nasional selain kajian-kajian yang dibuat universiti tempatan yang akan dirujuk,” katanya.
Beliau berkata demikian dalam sidang akhbar selepas Majlis Temu Rapat Dewan Perdagangan Islam Malaysia (DPIM) bersama Menteri Perdagangan Dalam Negeri dan Kos Sara Hidup di Hotel Berjaya Waterfront, di sini, malam semalam.

Sabtu lalu, Salahuddin yang juga merupakan Ahli Parlimen Pulai itu dilaporkan memaklumkan pangkalan data JPJ akan digunakan sebagai satu daripada elemen menjayakan program subsidi bersasar membabitkan petrol RON95.
Beliau dilaporkan berkata, itu antara perkara yang dipersetujui dalam mesyuarat kementeriannya bersama dengan Kementerian Kewangan (MOF) dan Kementerian Ekonomi, minggu lalu.
Tambah Salahuddin, pangkalan data JPJ digunakan untuk subsidi petrol RON95 kerana kerajaan boleh mengenalpasti pasti CC kenderaan golongan sasaran untuk pemberian subsidi petrol berkenaan. –  KOSMO! ONLINE


Keluasan hutan simpan kekal di Perak masih 47 peratus
Oleh ASLIZA MUSA

28 Disember 2022, 2:49 pm
IPOH – Perak mempunyai 986,862.44 hektar Hutan Simpan Kekal (HSK) atau 47 peratus daripada keluasan tanah negeri.
Menteri Besar Perak, Datuk Seri Saarani Mohamad berkata, daripada jumlah itu, seluas 944,451.81 hektar diwartakan sebagai hutan darat manakala 42,410.63 hektar atau 4.3 peratus adalah hutan paya laut atau hutan bakau.
“Sehingga September lalu, keluasan HSK adalah konsisten sebanyak 47 peratus sejak tahun 2010 manakala keluasan HSK jenis paya bakau meningkat daripada 4.1 peratus (2010) kepada 4.3 peratus (2022).
“Peningkatan ini merupakan iltizam kerajaan negeri untuk mencapai sasaran 50 peratus daripada keluasan tanah kerajaan negeri adalah HSK,” katanya ketika menjawab soalan lisan Wong May Ing (DAP-Pantai Remis) dalam Persidangan Dewan Undangan Negeri (DUN) Perak di sini hari ini.
Menurut Saarani, punca yang mempengaruhi perubahan keluasan dan peratusan kawasan hutan dan paya bakau itu adalah disebabkan berlaku pemansuhan dan pengisytiharan HSK di bawah Akta Perhutanan Negara 1984 (Pemakaian) 1985.
Jelas beliau, pemansuhan dan pengisytiharan itu untuk tujuan penempatan, pertanian, perlombongan, perindustrian dan lain-lain.

“Bagaimanapun, Jabatan Perhutanan bersama Pejabat Tanah dan Galian (PTG) negeri sedang berusaha untuk mewartakan tanah kerajaan yang telah diluluskan oleh Majlis Mesyuarat Kerajaan (MMK) negeri sebagai HSK seluas 5,472.65 hektar,” katanya.
Sementara itu beliau berkata, kerajaan negeri boleh memansuhkan status HSK di kawasan tertentu bagi tujuan perlombongan sekiranya terdapat sumber mineral bernilai yang mampu menjana pendapatan kepada negeri.
Bagaimanapun katanya, penyahwartaan HSK itu perlu diganti semula dengan hutan lain membabitkan keluasan yang sama. – KOSMO! ONLINE


300 atlet, 100 persatuan sukan kongsi maklum balas bersama KBS
Oleh KAMARIAH KHALIDI

28 Disember 2022, 3:35 pm
PUTRAJAYA – Lebih 300 atlet dan 100 persatuan sukan berkongsi maklum balas mengenai isu-isu berkaitan sukan melalui beberapa siri dialog awam bersama Menteri Belia dan Sukan, Hannah Yeoh dan Timbalannya, Adam Adli sejak 18 Disember lalu.
Kementerian Belia dan Sukan (KBS) menerusi satu kenyataan berkata, sesi dialog awam yang diadakan sebanyak empat kali secara tertutup itu bertujuan membolehkan peserta meluahkan pendapat secara terbuka.
Menurut KBS, antara isu dibangkitkan antaranya mengenai kebajikan atlet khususnya selepas bersara dan selepas kecederaan, akses kepada kemudahan latihan, peluang terhad l menyertai pertandingan kompetitif dan keperluan penyelarasan lebih baik antara pelbagai kementerian.
“Semua sesi telah diadakan pada 18, 22 dan 23 Disember lalu. Sesi pada 18 Disember dihadiri seramai 140 atlet manakala sesi pada 22 Disember dihadiri seramai 180 atlet.
“Sesi yang dijalankan pada 22 Disember pada sebelah petang pula telah dihadiri oleh 91 badan sukan dan sesi pada 23 Disember, dihadiri oleh 15 badan sukan yang mewakili atlet kurang upaya,” katanya.
Jelasnya, atlet yang hadir mewakili pelbagai jenis sukan termasuk olahraga, seni mempertahankan diri, bola sepak, renang dan gimnastik.

“Bagi persatuan sukan pula dihadiri Persekutuan Kebangsaan Berbasikal Malaysia, Persekutuan Taekwondo Antarabangsa Malaysia, Persatuan Sukan Terjun Malaysia dan Majlis Paralimpik Malaysia.
“Menteri dan timbalan menteri mengambil kira semua maklum balas dan akan mengadakan pertemuan dengan agensi berkaitan untuk meneliti kaedah terbaik bagi melaksanakan cadangan tersebut pada masa hadapan,” jelasnya. – KOSMO! ONLINE


AirAsia tambah kekerapan penerbangan sempena Tahun Baharu Cina
Oleh MOHD. HUSNI MOHD. NOOR

28 Disember 2022, 3:11 pm
SEPANG – Syarikat penerbangan AirAsia menawarkan tambang penerbangan serendah RM199 bagi laluan Kuala Lumpur dan Johor Bahru ke Sabah serta Sarawak yang mula dibuka untuk tempahan hari ini.
Tawaran itu dibuat sempena musim perayaan Tahun Baharu Cina bulan depan membabitkan penerbangan bermula 17 hingga 30 Januari 2023.
Ketua Pegawai Eksekutif Kumpulan AirAsia Aviation Group Ltd, Bo Lingam berkata, tawaran itu membabitkan laluan Kuala Lumpur ke Kuching, Sibu, Bintulu dan Miri serta dari Johor Bahru ke Kuching, Sibu dan Miri dengan tambang RM199 sehala.
Beliau berkata, pihaknya juga menawarkan tambang sehala serendah RM249 bagi laluan Kuala Lumpur ke Kota Kinabalu dan Tawau selain Johor Bahru ke Kota Kinabalu.
“Pada musim perayaan itu, kami akan mengendalikan 52 penerbangan tambahan ke enam destinasi popular di dua negeri itu selain 274 penerbangan mingguan pada tambang biasa ke destinasi sama.
“Sebanyak 25,020 tempat duduk tambahan tersedia ke dua negeri itu bagi tempoh perayaan akan datang,” katanya ketika berucap pada majlis pengumuman tambahan penerbangan Air Asia sempena Tahun Baharu Cina di sini hari ini.

Majlis pengumuman tambahan penerbangan dan tambang istimewa itu disempurnakan Menteri Pengangkutan, Anthony Loke.
Katanya, pihaknya sentiasa melakukan yang terbaik bagi meringankan beban penumpangnya biarpun berdepan pelbagai cabaran dalam operasi.
Lingam berkata, sejak dua tahun lalu, industri penerbangan tempatan berdepan situasi sukar dan walaupun ia semakin pulih namun, pihaknya tidak dapat menambah kekerapan penerbangan seperti sedia kala.
Dalam pada itu, beliau turut menggalakkan syarikat penerbangan lain untuk turut melancarkan inisiatif sama termasuk mengurangkan tambang penerbangan terutama ketika musim perayaan. – KOSMO! ONLINE


Siti beli kondo di Dubai, Asyraf Khalid jadikan inspirasi
Oleh NUR AL-FAIRUZA SYARFA NOR SAIDI

28 Disember 2022, 3:03 pm
PETALING JAYA – Pencapaian penyanyi nombor satu negara, Datuk Seri Siti Nurhaliza memiliki kediaman mewah pertama di Dubai menjadi inspirasi buat anak tirinya, Asyraf Khalid.
Menerusi Instagram, Siti atau nama penuhnya Siti Nurhaliza Taruddin berkongsi beberapa video menunjukkan kawasan kediaman jenis kondominium yang dibeli di The Address, Dubai Mall.
“Alhamdulillah,” luah pelantun lagu Bukan Cinta Biasa itu menzahirkan rasa syukur atas kurniaan terindah yang diterima sebelum menutup tirai 2022.
Asyraf atau nama lengkapnya Muhammad Asyraf Khalid, 30, meluahkan rasa gembira dan bangga atas pencapaian ibu tirinya yang membeli rumah di luar negara.
Perkara tersebut turut menjadi pembakar semangat buatnya dan isteri, pelakon serta usahawan Tya Arifin untuk lebih bekerja keras supaya dapat menjadi seperti ibu tirinya itu.
“Tahniah Mak Iti (panggilan untuk Siti) kerana berjaya memiliki kediaman pertama di Dubai. Kami sangat gembira dan berbangga melihat pencapaian awak.

“Ini merupakan satu inspirasi buat saya dan Tya untuk bekerja lebih kuat,” tulisnya dalam hantaran InstaStory.
Tambahnya, dia berharap dapat mengikut jejak langkah Siti dan mendoakan penyanyi serta usahawan itu sentiasa dimurahkan rezeki.
“Doakan satu hari nanti, saya boleh ikut jejak langkah Mak Iti. Saya doakan Allah akan murahkan lagi rezeki ayah dan Mak Iti.
“Mak Iti memang layak menerima semua ini atas kerja keras yang tidak henti-henti,” ujarnya.
Asyraf juga sempat berseloroh tidak perlu membuat tempahan hotel jika berkunjung ke Dubai selepas ini kerana boleh menumpang di rumah tersebut.
“Harapnya selepas ini kalau saya ke Dubai, tidak perlu kami menyewa hotel,” seloroh Asyraf.
Sebelum ini, Asyraf pernah membuat kejutan buat Tya dengan menghadiahkan sebuah kereta mewah Tesla model Y sempena hari lahir isterinya yang ke-28 dan ulang tahun perkahwinan ketujuh mereka. – KOSMO! ONLINE


Sistem Reban Tertutup atasi masalah lalat
Oleh ASLIZA MUSA

28 Disember 2022, 2:42 pm
IPOH – Kerajaan negeri melalui Jabatan Perkhidmatan Veterinar (JPV) akan menguatkuasakan Sistem Reban Tertutup bagi mengatasi isu lalat yang menyebabkan ketidakselesaan kepada penduduk.
Pengerusi Jawatankuasa Pembangunan Luar Bandar, Perladangan, Pertanian dan Industri Makanan, Datuk Mohd. Zolkafly Harun berkata, sistem tersebut akan dikuatkuasakan pada 1 Januari 2026.
“Semua pengusaha unggas di Perak diminta menuju ke arah Sistem Reban Tertutup yang akan dikuatkuasakan pada 1 Januari 2026.
“Penguatkuasaan itu adalah lanjutan daripada keputusan Majlis Mesyuarat Kerajaan (MMK) negeri bertarikh 8 Jun 2022 sebagai salah satu langkah untuk mengatasi isu kacau ganggu lalat,” katanya ketika menjawab soalan lisan Muhammad Faisal Abdul Rahman (Pas-Trong) pada Persidangan Dewan Undangan Negeri (DUN) Perak di sini hari ini.
Menurut beliau, kerajaan negeri melalui JPV juga telah mengambil inisiatif untuk mengatasi masalah kacau ganggu lalat dengan penguatkuasaan Enakmen Perladangan Unggas Negeri Perak 2005 dan Peraturan-Peraturan Pengawalan Perladangan Unggas (Lesen) 2010.
Bahkan katanya, antara tindakan yang diambil oleh agensi itu adalah dengan meningkatkan kekerapan pemantauan di kawasan aduan dan dikenakan kompaun kepada ladang-ladang penternakan ayam dan itik yang tidak mematuhi syarat- syarat di bawah enakmen tersebut.

“Di samping itu juga, JPV turut mengeluarkan arahan pembatalan lesen menternak unggas kepada ladang-ladang yang bermasalah.
“Inisiatif-inisiatif dan langkah yang diambil ini akan memberi kesedaran dan pengajaran kepada pengusaha yang tidak menepati syarat-syarat yang ditetapkan dalam enakmen berkenaan,” katanya. – KOSMO! ONLINE


Lelaki serah kambing sebagai mas kahwin
Oleh KOSMO!

29 Disember 2022, 7:00 pm
JAKARTA – Seorang pemuda dari wilayah Jawa Timur menyerahkan seekor kambing sebagai mas kahwin bagi memperisterikan wanita pilihannya semalam, lapor laman berita Detik.
Selain haiwan itu, pemuda yang dikenali dengan nama Muhammad Hambali itu turut menyerahkan barangan kelengkapan solat dan wang tunai berjumlah  100,000 rupiah (RM28.19) kepada isterinya, Heti Kurniawati.
Hambali merupakan peniaga rempeyek dari Kampung Tambakrejo, Jombang. Dia kelihatan tersenyum selepas sah menjadi suami kepada Heti dalam satu majlis pernikahan beramai-ramai.
Hambali berkata, dia membeli kambing itu dengan harga 400,000 rupiah (RM112.75) menggunakan wang simpanan hasil tabungannya selama enam bulan.
Dia yang merupakan orang kelainan upaya (OKU) mencuri perhatian ramai orang ketika duduk di atas kerusi roda dengan membawa kambing.
Heti berkata, dia sudi menerima Hambali walaupun lelaki itu merupakan OKU serta berhasrat menjaga kambing tersebut dengan sepenuh hati sehingga haiwan itu beranak-pinak. – Agensi


[VIDEO] Penumpang herdik staf syarikat penerbangan dikecam
Oleh FLORINA DERIS

29 Disember 2022, 10:40 pm
PETALING JAYA – Tindakan biadap seorang pelanggan sebuah syarikat penerbangan yang menyerang dan mengherdik staf khidmat pelanggan mengundang kecaman netizen.
Perkongsian Yana Othman di TikTok itu memaparkan tindakan tidak bermoral pelanggan berbaju putih tersebut namun dibalas oleh staf lain yang enggan melayan permintaannya.
“Itu masalah anda, bukan masalah kami,” kata staf berkenaan menerusi video berdurasi 40 minit yang dimuat naik di media sosial itu.

Sehubungan itu, sikap biadap wanita yang didakwa pelancong luar itu turut mengundang kecaman netizen yang menyifatkan dia tidak beradab.
“Syabas akak. Jangan bagi muka hanya kerana mereka memiliki darjat dan duit,” kata seorang pengguna TikTok,” @imdccu.
“Penumpang ini mengamuk kerana dia tidak boleh menaiki kapal terbang disebabkan positif Covid-19. Tetapi dia tetap berkeras juga. Dia juga warga asing dan bukannya berasal dari Malaysia. Sebab itu perlu berbahasa Inggeris kepadanya,” tulis seorang netizen, @_nur.hrn.

“Hanya mereka yang bekerja dalam bidang khidmat pelanggan saja yang faham situasi ini. Kadang-kadang baran juga, tetapi terpaksa bersabar saja,” komen seorang lagi pengguna, @atqhhbl.
Seorang pengguna lain, Yahyah Anje berkata, mereka sudah meminta staf yang tercedera akibat diserang itu untuk membuat laporan polis menggunakan laporan daripada doktor dan menyaman pelanggan tersebut.
Hantaran tular itu telah meraih sebanyak 169,600 tanda suka dan 4,000,000 jumlah tontonan setakat ini. – KOSMO! ONLINE


Bantuan Khas Kewangan dibayar Januari
Oleh Mohd Kamarul Hasifi Kamarudin dan KOSMO

29 Disember 2022, 7:09 pm
Bantuan Khas Kewangan dibayar Januari | 15 MINIT MMTV 29 Disember 2022


Pengendali makanan wajib pakai pelitup muka tahun depan
Oleh MOHAMAD NAUFAL MOHAMAD IDRIS

29 Disember 2022, 8:40 pm
SHAH ALAM – Pemakaian pelitup muka akan diwajibkan kepada pekerja dan pengendali makanan di Selangor secara berperingkat, mulai tahun depan.
Menteri Besar Selangor, Datuk Seri Amirudin Shari berkata, pelaksanaan itu dibuat bagi memperkasakan aspek kebersihan penyediaan makanan sekali gus memberi keyakinan kepada pelanggan.
“Dalam tempoh tiga bulan pertama tahun depan, kita akan menggalakkan restoran dan kedai makan untuk pekerja mereka memakai pelitup muka ketika menyediakan makanan.
“Selepas itu, baharu kita mewajibkan pemakaian pelitup muka. Ini semua kita buat atas kepentingan kesihatan awam,” katanya dalam sidang akhbar selepas menghadiri majlis ‘Capacity Building’ Gerak Gempur SPM 2022, di Sekolah Jenis Kebangsaan Tamil (SJKT) Midlands, di sini, hari ini.
Terdahulu, Majlis Bandaraya Shah Alam (MBSA) pada hari ini memaklumkan peniaga dan pengendali makanan di bandar raya ini diwajibkan memakai pelitup muka mulai 1 Januari tahun depan atau berdepan tindakan kompaun.
Dalam pada itu, Amirudin meminta pihak PBT melaksanakan perkara tersebut dengan tidak terlalu tegas kepada kumpulan pekerja yang terikat dengan arahan berkenaan.

Tegas beliau, kebarangkalian ramai pemilik restoran dan kedai makan yang belum bersedia untuk mengikut arahan itu.
“Justeru, pelaksanaan arahan itu perlu dibuat secara berlembut terlebih dahulu. Dari segi mengenakan kompaun, ia boleh dibuat selepas tempoh beberapa bulan,” jelasnya. – KOSMO! ONLINE


Zambry bertemu pemimpin Nahdlatul Ulama di Jakarta
Oleh AMREE AHMAD

29 Disember 2022, 9:39 pm
PUTRAJAYA- Menteri Luar, Datuk Seri Dr. Zambry Abdul Kadir, berkesempatan mengadakan pertemuan dengan kepimpinan Nahdlatul Ulama (NU) di ibu kota Indonesia, hari ini.
Wisma Putra menerusi hantaran laman media sosialnya berkata, sesi berkenaan diadakan di ibu pejabat organisasi Islam itu di Jalan Kramat Raya, Jakarta, tadi.
“Beliau berpeluang untuk berjumpa sendiri dengan Ketua Umum NU, Kiyai Haji Yahya Cholil Staquf yang juga pengerusi badan bukan kerajaan republik itu,” katanya.
Pertubuhan berteraskan fahaman Ahli Sunnah Wal Jamaah itu ditubuhkan pada 1926 lalu dengan ketika ini dianggarkan memiliki sejumlah 96 juta ahli tetap di seluruh Indonesia.
Mengulas lanjut, Wisma Putra berkata, Zambry turut mengalu-alukan inisiatif NU dalam menganjurkan muktamar yang bertaraf antarabangsa di Surabaya pada tahun depan.
“Persidangan kemuncak bakal disertai pelbagai ilmuwan Islam dari seluruh dunia itu akan membincangkan mengenai Fiqh al-Hadharah atau perundangan ketamadunan.

“Saya juga memberikan jaminan dengan bahawa ramai tokoh Islam dari Malaysia akan hadir pada muktamar yang julung kali dikelolakan oleh organisasi berkenaan,” jelasnya.
Terdahulu pada sebelah pagi, Zambry yang dalam rangka lawatan rasmi kali pertama ke Indonesia bertemu rakan sejawatnya, Retno Marsudi di Gedung Pancasila, Jakarta.
Kedua-dua mereka mengambil peluang membincangkan pelbagai isu dua hala termasuk melibatkan perbatasan sempadan maritim dan darat. – KOSMO! ONLINE


Mangsa banjir belum terima bantuan diminta buat laporan semula pada PDT
Oleh MOHAMAD NAUFAL MOHAMAD IDRIS

29 Disember 2022, 7:00 pm
SHAH ALAM – Kerajaan Selangor meminta mangsa banjir tahun lalu yang belum mendapat bantuan daripada Kerajaan Pusat dan negeri supaya membuat laporan semula kepada Pejabat Daerah dan Tanah (PDT) kawasan kediaman mereka.
Menteri Besar Selangor, Datuk Seri Amirudin Shari berkata, laporan semula ini perlu bagi membolehkan kerajaan negeri membuka semakan semula berhubung permohonan bantuan yang telah dibuat mereka sebelum ini.
“Memang saya terima banyak laporan yang mengatakan ramai mangsa banjir yang belum menerima bantuan (dari Kerajaan Pusat dan negeri). Namun, semakan perlu dibuat bagi memastikan bahawa mereka benar-benar layak mendapat bantuan.
“Mana-mana mangsa yang tidak menerima bantuan disebabkan mereka tidak layak, kita akan semak semula kenapa mereka tidak layak terima bantuan itu,” katanya dalam sidang akhbar selepas menghadiri majlis ‘Capacity Building’ Gerak Gempur SPM 2022 di Sekolah Jenis Kebangsaan Tamil (SJKT) Midlands, di sini, hari ini.
Berhubung isu bantuan Kerajaan Pusat, Amirudin memaklumkan bahawa kerajaan negeri akan menghubungi pihak Kerajaan Pusat bagi mengetahui status penerima bantuan tersebut.
Ujarnya, bantuan yang paling banyak tak diterima oleh mangsa banjir adalah bantuan baik pulih.

“Pengerusi Unit Penyelarasan Pelaksanaan (ICU) Selangor belum lagi dilantik walaupun secara kebiasaannya, pengerusi ICU adalah Menteri Besar.
“Sekiranya Pengerusi ICU Selangor sudah dilantik, saya pasti isu ini dapat ditangani secara menyeluruh,” tegasnya.
Kosmo! semalam melaporkan sekumpulan 30 penduduk Pangsapuri Jaya, Bukit Jelutong di sini menuntut agar kerajaan melunaskan janji untuk memberi bantuan RM5,000 sebagai pampasan membaiki rumah mereka yang rosak teruk akibat banjir tahun lalu. – KOSMO! ONLINE


Banjir: 36 penduduk Kampung La masih berada di PPS
Oleh MOHD AZLI ADLAN

29 Disember 2022, 8:32 pm
KUALA TERENGGANU – Seramai 36 mangsa banjir Terengganu masih berada di pusat pemindahan sementara (PPS), Masjid Kampung La, Besut, hari ini.
Jurucakap Sekretariat Jawatankuasa Pengurusan Bencana Negeri (JPBN) Terengganu berkata, ia mencatatkan penurunan daripada 53 mangsa yang ditempatkan di PPS tersebut, sebelum ini.
“Seramai 17 orang daripada empat keluarga telah kembali ke rumah masing-masing pada hari ini.
“Selebihnya, lapan keluarga masih lagi berlindung ke PPS Masjid Kampung La,” katanya di sini, hari ini.
Difahamkan sebahagian besar kediaman keluarga terbabit musnah sepenuhnya dalam kejadian banjir besar melanda perkampungan berkenaan pada 18 Disember lalu.
Kampung La merupakan antara penempatan paling teruk terjejas dalam gelombang pertama banjir yang melanda Terengganu.

Bencana itu telah menjejaskan lebih 41,000 penduduk di seluruh lapan daerah di negeri tersebut. – KOSMO! ONLINE


Suami tidak sedar tertinggal isteri 150 kilometer
Oleh KOSMO!

29 Disember 2022, 8:00 pm
BANGKOK – Seorang lelaki di Thailand secara tidak sengaja meninggalkan isterinya di tengah-tengah perjalanan semasa berhenti seketika untuk menggunakan tandas, sekali gus memaksa wanita berkenaan berjalan kaki lebih 19.31 kilometer (km), lapor laman berita NDTV semalam.
Boontom Chaimoon, 55 dan isterinya, Amnuay Chaimoon, 49, melakukan perjalanan dengan sebuah kenderaan pada Ahad lalu untuk menghabiskan cuti di kampung halamannya di wilayah Maha Sarakham.
Pasangan itu berada di dalam kenderaan tersebut sehingga si suami berasa perlu pergi ke tandas. Dia kemudian menghentikan kenderaannya di tepi jalan pada pukul 3 pagi (waktu tempatan).
Bagaimanapun, isterinya turut melangkah keluar dari kereta dan memberanikan diri pergi ke tepi hutan berhampiran untuk membuang air kecil.
Namun, si suami yang kembali ke kenderaannya tidak menyedari bahawa si isteri masih belum muncul.
Sejurus kembali ke kenderaan, Amnuay tidak menemui kereta  atau suaminya lalu menyedari Boontom telah pergi meninggalkannya bersendirian.

Dia juga tidak membawa telefon bimbitnya kerana ia disimpan di dalam beg yang ditinggal dalam kenderaan tersebut.
Memandangkan hari gelap, wanita itu sangat takut dan keliru sebelum memutuskan untuk berjalan kaki bagi mendapatkan bantuan.
Dia berjalan kira-kira 20 km sehingga sampai ke daerah Kabin Buri pada pukul 5 pagi (waktu tempatan) dan dapat menghubungi polis tempatan yang memintanya menelefon suaminya.
Dalam pada itu, ketika sudah berada sejauh lebih 150 km, Boontom baru menyedari apa yang berlaku dan dia dengan pantas berpatah balik untuk mengambil isterinya.  – Agensi


Penduduk panik harimau bintang mengamuk dalam kampung
Oleh KOSMO!

29 Disember 2022, 9:06 pm
NEW DELHI – Seekor harimau bintang mengamuk di sebuah perkampungan kecil di India dan mencederakan sekurang-kurangnya 15 orang ketika mencari makanan, lapor akhbar Daily Star.
Haiwan itu berkeliaran di perkampungan dalam negeri Assam, timur laut India Isnin lalu dengan menyerang 10 penduduk di Institut Penyelidikan Hutan Hujan di Chenijan.
Ia juga menyerang beberapa kakitangan pekerja kerana kelaparan.
Seorang lelaki, Ranjit Konwar dari institut itu memberitahu media tempatan: “Harimau bintang itu menyerang dua pegawai hutan pada waktu pagi. Haiwan itu menjadi sangat agresif dan kami telah meletakkan perangkap di dalam kampus untuk menangkapnya.”
Semua usaha untuk menangkap harimau bintang itu tidak berjaya dan rakaman video yang diambil oleh penduduk tempatan menunjukkan kawasan itu menjadi huru-hara.
Satu lagi rakaman video menunjukkan haiwan itu melompat ke atas pintu pagar tinggi dan merempuh sebuah kenderaan sebelum berlari ke arah lain.

Antara yang cedera ialah dua kanak-kanak dan seorang wanita, lapor Times of India. – Agensi


Kekangan kewangan punca pelajar India tercicir
Oleh MOHAMAD NAUFAL MOHAMAD IDRIS

29 Disember 2022, 7:24 pm
SHAH ALAM – Kekangan kewangan menjadi antara punca ramai pelajar kaum India di Selangor tercicir dalam pelajaran.
Menteri Besar Selangor, Datuk Seri Amirudin Shari berkata, keadaan ini membuatkan kumpulan tersebut bekerja pada usia muda dan tidak mahu membebankan keluarga.
Katanya, Jawatankuasa Perundingan India Selangor (SICC) telah memperkenalkan pelan jangka panjang bagi kerajaan Selangor untuk menyelesaikan isu ini.
“Kita bimbang kerana masalah keciciran ini bermula di peringkat sekolah rendah, malah semakin ramai yang tercicir apabila memasuki peringkat sekolah menengah dan pendidikan tinggi.
“Kita tidak mahu situasi ini terus berlaku kerana pendidikan amat penting untuk semua rakyat Malaysia serta menjadi batu loncatan bagi mereka untuk mendapat pekerjaan,” katanya dalam sidang akhbar selepas menghadiri majlis ‘Capacity Building’ Gerak Gempur SPM 2022 di Sekolah Jenis Kebangsaan Tamil (SJKT) Midlands, di sini, hari ini.
Beliau bagaimanapun tidak mendedahkan secara spesifik jumlah sebenar keciciran pelajar kaum India.

Justeru, Amirudin menegaskan kerajaan negeri akan melihat pelan yang disediakan SICC dan cuba menyelesaikan isu berkenaan secara berperingkat. – KOSMO! ONLINE


Info ‘Bantuan Warga Emas RM500 Bagi Tahun 2023’ palsu
Oleh MOHD. HUSNI MOHD. NOOR

29 Disember 2022, 6:34 pm
PUTRAJAYA – Jabatan Kebajikan Masyarakat (JKM) memaklumkan hebahan mengenai ‘Bantuan Warga Emas RM500 Bagi Tahun 2023’ yang tular di media sosial ketika ini adalah palsu.
JKM menerusi hantaran di Facebook hari ini berkata, orang ramai dinasihatkan untuk mendapatkan maklumat tepat mengenai sebarang bantuan JKM.
“Maklumat dan info tepat mengenai sebarang bantuan hanya dipaparkan di laman portal rasmi JKM sahaja.
“Sila layari www.jkm.gov.my untuk mengetahui maklumat yang lebih lanjut,” katanya.
Sebelum ini, tular di laman sosial Whatsapp dan Telegram berhubung Permohonan Bantuan Warga Emas Berjumlah RM500 Bagi Tahun 2023.
Hebahan palsu itu turut memaparkan gambar Menteri Pembangunan Wanita, Keluarga dan Masyarakat, Datuk Seri Nancy Shukri bagi mengelirukan orang awam.

Maklumat palsu itu turut memaparkan kenyataan berhubung Bajet 2023 yang memperuntukkan dana jumlah yang besar bagi membantu mereka yang layak.
Info tular itu dikongsi menerusi pautan telegram, https://t.me/officialbantuankerajaan dan laman web https://www.sistemguruonline.my/2022/12/bantuan-warga-emas.html. – KOSMO! ONLINE


Taktik PATI naik bas ke ibu negara tumpas
Oleh MOHD RIDZAUDDIN ROSLAN

29 Disember 2022, 6:28 pm
PUTRAJAYA- Taktik enam orang pendatang asing tanpa izin (PATI) memasuki negara melalui laluan haram tumpas apabila mereka ditahan Jabatan Imigresen Malaysia (JIM) dalam satu operasi khas di Terminal Bas Bersepadu (TBS) Kuala Lumpur, semalam.
Ketua Pengarah Imigresen, Datuk Seri Khairul Dzaimee Daud berkata, operasi khas itu dijalankan pihaknya setelah menerima maklumat awam bahawa terdapat enam PATI akan dihantar ke ibu negara menggunakan perkhidmatan bas.
“PATI terbabit dipercayai baru masuk ke negara ini secara tidak sah melalui laluan haram di Sungai Golok, Kelantan.
“Pasukan operasi telah berjaya mengesan bas yang membawa PATI tersebut di Lebuhraya Pantai Timur dan bertindak mengekori sehingga ke TBS.
“Sebaik tiba, pasukan operasi telah melakukan pemeriksaan ke atas semua penumpang di buah bas secara berasingan. Hasil pemeriksaan, kami menahan lima orang lelaki dan seorang perempuan warga Indonesia berusia antara 35 hingga 54 tahun,” katanya dalam satu kenyataan di sini, tadi.
Jelasnya, semakan lanjut mendapati kesemua PATI yang ditahan memiliki cap keluar negara jiran dan cap masuk Malaysia yang disyaki palsu.

“Cap-cap palsu digunakan di dalam pasport milik mereka bertujuan mengaburi pihak berkuasa bahawa mereka memasuki Malaysia secara sah dan melepasi pemeriksaan imigresen di pintu masuk negara.
“Kesemua mereka dikesan memiliki rekod senarai hitam dan dihalang dari memasuki Malaysia berdasarkan kesalahan lampau,” jelasnya.
Menurutnya, sindiket dipercayai mengubah modus operandi dengan membawa PATI menaiki pesawat dari Indonesia ke negara jiran untuk tujuan transit sebelum memasuki Malaysia secara tidak sah.
“Jaringan sindiket akan menyediakan pengangkutan dan lain-lain kemudahan supaya kumpulan PATI berkenaan dapat  memasuki Malaysia melalui  laluan haram di sempadan.
“Seterusnya mereka mereka akan dipindahkan dengan menaiki kenderaan ke stesen bas berhampiran untuk meneruskan perjalanan ke Kuala Lumpur,” katanya.
Katanya, kesemua mereka juga mengaku tidak melapor untuk pemeriksaan imigresen semasa masuk ke Malaysia.
“Sebaliknya urusan berkaitan pasport diuruskan oleh pihak sindiket semasa mereka berada di rumah transit penampungan.
“Tujuan mereka masuk adalah untuk bekerja semula samada dengan bekas majikan atau majikan baru di sekitar Kuala Lumpur yang telah diatur awal oleh pihak sindiket.
“Kumpulan PATI itu juga mendakwa membayar antara RM5,000 hingga RM6,000 kepada ejen di negara asal untuk urusan pakej kemasukan ke negara ini,” ujarnya. – KOSMO! ONLINE


Sultanah Johor cemar duli lawat pusara kanak-kanak mangsa dera
Oleh FARAHWAHIDA AHMAD

29 Disember 2022, 6:18 pm
SEGAMAT – Permaisuri Johor, Raja Zarith Sofiah Sultan Idris Shah mencemar duli melawat pusara kanak-kanak lelaki mangsa dera di Tanah Wakaf Perkuburan Islam di Kampung Sungai Gatom, di sini, hari ini.
Baginda turut bertanya khabar serta memberikan kata-kata semangat kepada keluarga mangsa yang ditemui di Tanah Perkuburan Islam, Kampung Sungai Gatom.
Baginda diiringi isteri Pemangku Raja Johor, Che’ Puan Besar Khaleeda Bustamam yang turut berkenan menyiram air mawar serta menabur bunga di pusara kanak-kanak lelaki malang berusia empat tahun berkenaan.
Rombongan Baginda meluangkan masa hampir satu jam dan kemudiannya berangkat pulang pada pukul 3.55 petang.
Turut mengiringi Baginda adalah Timbalan Mufti Johor, Datuk Faizal Mohammad, Ketua Polis Johor, Komisioner Datuk Kamarul Zaman Mamat.
Baginda tiba kira-kira pukul 2.52 petang di sambut Pegawai Daerah Segamat, Hasrin Kamal Hashim, Ketua JPJKK Johor SAC, Rupiah Abd Wahid, Ketua Polis Daerah Batu Pahat, Assistant Komisioner Ismail Dollah dan Ketua Polis Daerah Segamat, Superintendan Ahmad Zamry Marinsah.

Sementara itu, datuk saudara mangsa, Ruslan Ahmad, 48, berkata, walaupun gugup tetapi dia merasa terharu dengan keberangkatan Baginda Permaisuri Johor yang datang ke tanah perkuburan cucu saudaranya.
“Memang saya gugup ketika disapa mesra Raja Zarith Sofiah yang datang semata-mata untuk menziarahi pusara cucu saudara saya.
“Saya turut melihat Che’ Puan Besar Khaleeda Bustamam menyapu air mata atas simpati dan tentunya berasa amat terkesan dengan kejadian tersebut kerana beliau juga merupakan seorang ibu.
“Ini adalah kenangan yang sangat bermakna buat saya dan isteri,” katanya ketika di temui di Tanah Perkuburan Islam, Kampung Sungai Gatom, Labis, petang ini.
Sementara itu, pihak polis mengesahkan punca kematian kanak-kanak lelaki berusia empat tahun tersebut adalah akibat hentakan objek keras dan tumpul di kepala.
Ketua Polis Johor, Datuk Kamarul Zaman Mamat, berkata, punca kematian itu diperoleh hasil bedah siasat mayat mangsa di Jabatan Perubatan Forensik Hospital Sultan Ismail (HSI) di sini, semalam. – KOSMO! ONLINE


Finas tidak berfungsi, isu kerja lebih masa kuasa mereka – Seniman
Oleh HANISAH SELAMAT

29 Disember 2022, 6:25 pm
PETALING JAYA – Isu produksi ‘melenjan’ pelakon dan kru bekerja lebih masa sehingga 20 jam seharusnya menjentik ‘orang besar’ Perbadanan Kemajuan Filem Nasional (Finas) yang mempunyai kuasa untuk menetapkan garis panduan bagi kerja penggambaran.
Presiden Persatuan Seniman Malaysia (Seniman), Zed Zaidi berkata, selagi tiada perubahan dari segi kepimpinan dalam perbadanan yang tidak peduli masalah penggiat industri seni, selama itulah nasib pelakon dan kru terus tertindas.
“Masalah had bekerja melebihi masa yang melampau antara perkara disuarakan Seniman kepada Finas sejak bertahun-tahun. Malah sekali lagi kami memberikan cadangan solusi pada awal tahun ini.
“Namun tiada sebarang khabar berita seolah-olah kebajikan pelakon dan kru di set penggambaran bukan masalah pihak tersebut.
“Jika semua bentuk penggambaran termasuk dalam platform media sosial peribadi memerlukan lesen daripada Finas sudah pasti pihak tersebut juga mempunyai kuasa menyenaraikan kerja lebih masa sebagai syarat perlu dipatuhi.
“Bukan Seniman cuma tahu mendesak, tetapi kertas cadangan yang dihantar bagi menambahbaik dan meningkatkan mutu profesionalisme produksi tanah air pun mungkin sekadar disimpan di dalam fail,” katanya kepada Kosmo! Online.

Zed atau nama sebenarnya Rozaidi Abdul Jamil berkata, perubahan pengurusan tertinggi yang lebih kepada pelantikan politik membuatkan individu di kerusi utama Finas tidak memahami isu sebenar.
Malah daripada pengamatannya, sikap kurang cakna pihak atasan Finas membuatkan saban tahun industri penerbitan filem dan drama tempatan masih berdepan masalah sama.
“Persatuan hanya boleh membantu agensi atau kementerian memberikan cadangan dan mendesak, tetapi kuasa tetap berada di tangan Finas untuk membuat sebarang penambahbaikan.
“Secara peribadi saya nampak Finas tidak berfungsi dengan baik kerana antara perkara utama perlu dijaga adalah kebajikan pekerja seni sebelum mahu melihat melihat filem kita ke persada dunia,” katanya.
Terdahulu, pelakon Sharnaaz Ahmad menyelar sikap tamak dan mementingkan diri sesetengah penerbit yang mengerah keringat pelakon dan kru tanpa belas di lokasi penggambaran.
Bintang Jebat itu menyifatkan amalan kerja lebih masa berikutan jadual penggambaran tidak menentu pihak produksi adalah isu lama yang kerap dibangkitkan. – KOSMO! ONLINE


Guru, kerani rugi RM1.7 juta jadi mangsa scammer
Oleh SAFINA RAMLI

29 Disember 2022, 6:06 pm
GEORGE TOWN – Tiga wanita berusia antara 41 hingga 49 tahun terpaksa gigit jari apabila mengalami kerugian kira-kira RM1.7 juta akibat diperdaya sindiket Macau Scam, baru-baru ini.
Mangsa terdiri seorang kerani swasta yang kerugian kira-kira RM1.02 juta manakala dua lagi merupakan guru dari Seberang Perai Utara (SPU) dan Seberang Perai Selatan (SPS).
Guru berkenaan masing-masing mengalami kerugian RM439,000 dan RM203,200.
Ketiga-tiga mereka diperdaya sindiket Macau Scam yang mendakwa mangsa terlibat dalam pengubahan wang haram.
Timbalan Ketua Polis Pulau Pinang, Datuk Fisol Salleh berkata, mangsa pertama iaitu seorang kerani sebuah syarikat swasta membuat laporan polis pada 19 Disember lalu, dan dia kerugian RM1,026,200 ditipu sindiket tersebut sejak Julai lalu.
“Wanita ini yang tinggal di Bukit Mertajam menggunakan wang insuran peninggalan mendiang suaminya serta wang simpanan untuk membuat pembayaran kepada sindiket tersebut menerusi pemindahan wang secara berperingkat ke 13 akaun yang berbeza.

”Suspek menghubungi mangsa dengan mendakwa dari Pos Malaysia lalu mengatakan terdapat bungkusan yang mengandungi kad pengenalan atas namanya sebelum talian disambung kepada pegawai polis,” katanya dalam sidang akhbar di sini, hari ini.
Menurut Fisol, mangsa yang panik serta takut ditahan polis mengikut semua arahan suspek dan membuat pemindahan wang sehingga menyedari dirinya ditipu lalu membuat laporan polis pada 19 Disember lalu.
Mengulas lanjut, Fisol berkata, mangsa kedua membabitkan penipuan Macau Scam adalah seorang guru berusia 41 tahun yang mengalami kerugian RM203,200.
”Dia yang tinggal di Seberang Perai Selatan (SPS) dekat sini, membuat laporan polis pada 19 Disember lalu.
“Guru wanita ini mendakwa dia dihubungi sindiket tersebut sejak November lalu dan telah membuat pinjaman bank sebanyak RM190,000 serta menggunakan wang simpanannya untuk membayar kepada sindiket ini,” katanya.
Dalam pada itu, katanya, mangsa terakhir juga guru berumur 47 tahun dan tinggal di Seberang Perai Utara membuat laporan polis pada 23 Disember lalu.
“Mangsa kerugian RM439,000 kerana ditipu sindiket Macau Scam yang menghubunginya pada 19 September lalu.
“Mangsa turut membuat pinjaman bank sebanyak RM300,000 untuk membayar kepada sindiket itu dan dia membuat 15 transaksi ke lapan akaun berbeza membabitkan jumlah kerugian RM439,000.
“Siasatan lanjut masih dijalankan termasuk mengesan rangkaian sindiket penipuan itu dan tiga kes tersebut disiasat menurut Seksyen 420 Kanun Keseksaan dan mereka menggunakan modus operandi yang sama dalam ketiga-tiga kes,” katanya.
Sementara itu, katanya, sejak Januari hingga semalam, Polis Pulau Pinang merekodkan sebanyak 2,239 kes jenayah siber membabitkan kerugian RM79.5 juta dengan kes Macau Scam antara yang tertinggi direkodkan iaitu 921 kes dan sebanyak RM27.14 juta nilai kerugian. – KOSMO! ONLINE


Cabaran pengurus FPL pasca Piala Dunia
Oleh MEJA SUKAN KOSMO!

29 Disember 2022, 6:28 pm
CABARAN Liga Fantasi Kosmo! semakin dirasai pada aksi minggu ke-18 (GW18) dengan 10 perlawanan menarik bakal memberi cabaran tersendiri buat para pengurus FPL.
Selepas Fantasy Premier League berehat lebih sebulan kerana memberi laluan kepada Piala Dunia 2022, para pengurus berdepan tugas getir untuk membentuk pasukan mantap dengan jadual perlawanan GW18 sukar dijangka.
Antara yang sukar adalah rekod pendahulu Liga Perdana Inggeris (EPL), Arsenal yang tidak begitu baik setiap kali bertemu Brighton dan mungkin pengurus perlu waspada dalam menyenaraikan pemain The Gunners.
Namun, untuk keselamatan bagi meraih mata tertinggi, pemain dari pasukan Manchester City, Manchester United dan Liverpool boleh diambil pada perlawanan kali ini.
PENJAGA GOL
ALLISON akan terus menjadi sandaran utama Jurgen Klopp untuk beraksi pada pertemuan menentang Leicester awal pagi esok. Pemain antarabangsa Brazil itu cemerlang menyumbang 68 mata sepanjang musim ini.
PERTAHANAN
CANCELO dianggap sebagai penyumbang mata buat pengurus FPL. Berdepan Everton juga nampak mudah selepas pasukan lawan gagal menang pada tiga aksi terakhir.

TENGAH
BINTANG antarabangsa England ini, Rashford semakin menunjukkan prestasi konsisten bersama skuad The Red Devils. Dia bakal menjadi jentera utama buat skuad kendalian Erik Ten Hag untuk merekodkan kemenangan ke-10 musim ini.
PENYERANG
HAVERTZ dilihat ‘lambat panas’ pada kempen EPL musim ini. Namun, dia semakin menemui prestasi apabila menjaringkan sgol dan mencipta satu peluang jaringan pada aksi bertemu Bournemouth awal minggu ini.
KAPTEN
HAALAND menjadi pilihan pertama pengurus FPL musim ini berikutan prestasi luar biasa. Penyerang antarabangsa Norway ini dijangka tidak berdepan kesukaran apabila bertemu Everton nanti. – KOSMO! ONLINE


Warga emas maut motosikal terbabas dalam longkang
Oleh ASYRAF MUHAMMAD

29 Disember 2022, 5:54 pm
PADANG BESAR – Seorang lelaki warga emas maut selepas motosikal yang ditungganginya terbabas ke dalam longkang di Kilometer 10.5 Jalan Kangar-Padang Besar dekat sini, hari ini.
Dalam kejadian kira-kira pukul 11.30 pagi itu, mangsa, Abdul Razak Hamid, 80, meninggal dunia di lokasi kejadian.
Ketua Polis Daerah Padang Besar, Asisten Komisioner Mohd. Shokri Abdullah berkata, kejadian berlaku ketika mangsa dalam perjalanan dari arah Padang Besar menghala Beseri.
“Sebaik tiba di lokasi kejadian, motosikal jenis Honda C70 ditunggangi mangsa hilang kawalan lalu terbabas ke tepi jalan sebelum terjatuh ke dalam longkang,” katanya.
Kata beliau, mangsa mengalami kecederaan parah di bahagian kepala dan disahkan meninggal dunia di lokasi kejadian oleh pegawai perubatan.
“Mayat mangsa dibawa ke Hospital Tuanku Fauziah untuk bedah siasat,” katanya. – KOSMO! ONLINE


Bau masakan, asap rokok antara aduan kacau ganggu jiran
Oleh ABDUL RAZAK IDRIS

29 Disember 2022, 5:47 pm
KLANG – Bau asap rokok dan masakan mungkin dianggap remeh namun adalah antara aduan kejiranan diterima di sekitar daerah ini.
Majlis Perbandaran Klang (MPK) berkata, sebanyak 180 aduan diterima sepanjang Januari hingga November lalu.
Katanya, daripada jumlah tersebut sejumlah 163 aduan kejiranan atau 90.5 peratus berjaya diselesaikan pihaknya.
“Masalah kejiranan yang diterima adalah seperti halangan pasu bunga, bau masakan dan asap rokok, halangan kenderaan depan rumah, jemur baju atau kasut di tembok serta bermain alat muzik yang menimbulkan ketidakselesaan jiran.
“Walaupun aduan tersebut dianggap remeh tetapi kita hidup berjiran, pastikan kediaman terjaga, bersih, mesra dan sentiasa prihatin,” katanya dalam kenyataan, hari ini.
MPK menjelaskan, pihaknya juga baru-baru ini telah membuat lawatan prihatin terhadap pemilik kediaman yang meletakkan besi-besi yang begitu banyak di halaman rumahnya.

Tambah MPK, pemilik rumah itu telah diberikan amaran lisan bagi tempoh 14 hari bermula 23 Disember lalu untuk membersihkan serta mengalihkan kesemua besi tersebut bagi menyelesaikan permasalahan tersebut.
“Kacau ganggu ini boleh mendatangkan bahaya kepada kejiranan kerana akan mengundang kepada pembiakan nyamuk, haiwan perosak dan berbisa seperti tikus dan ular.
“Sikap keprihatinan sangat penting dalam kontaks kejiranan bagi melahirkan hubungan kejiranan yang baik dan berkualiti serta membolehkan penghuni dan komuniti setempat menjalankan kehidupan yang baik dan sempurna,” ujarnya.
MPK turut menegaskan semua maklumat yang dikongsi akan disemak dan disiasat oleh Bahagian Perhubungan Awam, Jabatan Komunikasi Korporat, MPK sebelum diambil tindakan. -KOSMO! ONLINE


Twitter alami gangguan, sebilangan pengguna terjejas
Oleh KOSMO!

29 Disember 2022, 6:08 pm
SAN FRANCISCO, CALIFORNIA – Pengguna-pengguna Twitter di seluruh dunia melaporkan tidak boleh mengakses platform itu selama beberapa jam, kata pemantau laman web perkhidmatan rangkaian media sosial itu.
Ia merupakan salah satu gangguan terbesar sejak bilionair, Elon Musk membeli platform itu pada harga AS$44 bilion (RM194.63 bilion), Oktober lalu.
Sejak beliau menguasai Twitter, beribu-ribu pekerja termasuk jurutera dipecat atau berhenti, sekali gus menimbulkan kebimbangan  mengenai keupayaan rangkaian perkhidmatan tersebut untuk menyelesaikan gangguan dan masalah teknikal dengan cepat.
Laman web DownDetector melaporkan peningkatan dalam isu itu bermula sekitar pukul 7 malam (waktu timur) dengan para pengguna tidak dapat menyemak pemberitahuan atau menggunakan fungsi lain di platform tersebut.
“Bolehkah sesiapa melihat ini atau Twitter rosak,” ciap seorang pengguna Twitter.
Pada kemuncak gangguan yang dilaporkan diselesaikan setakat pukul 12 tengah hari (waktu Malaysia), DownDetector mencatatkan lebih daripada 10,000 aduan di Amerika Syarikat manakala tanda pagar #TwitterDown menjadi ‘trending’ di platform itu.

Tambah  DownDetector, masalah itu sebahagian besarnya menjejaskan pengguna yang menggunakan Twitter pada laman web.
Sekitar 10 peratus daripada aduan pula diterima daripada pengguna aplikasi di telefon bimbit.
Bagaimanapun, punca gangguan itu masih tidak diketahui. – AFP


Isu penamatan pegawai kontrak tidak berdasarkan kepentingan peribadi- LHDN
Oleh NURUL IZZATI ZAINI

29 Disember 2022, 6:46 pm
PETALING JAYA – Isu penamatan pegawai kontrak Lembaga Hasil Dalam Negeri Malaysia (LHDN) tidak didorong oleh kepentingan peribadi mana-mana pihak, namun berdasarkan hasrat untuk meningkatkan kecekapan operasi agensi ini.
Dalam satu kenyataan yang dikeluarkan hari ini, LHDN berkata proses kerja di agensi ini telah melalui pelbagai fasa digitalisasi yang pesat sekali gus membolehkan kebanyakan tugasan dan fungsi kerja di LHDN diautomasikan.
“LHDN telah memperkemaskan struktur organisasinya yang mana turut melibatkan penstrukturan sumber manusia. Pelaksanaan ini turut melibatkan isu mengkaji semula keperluan untuk menggaji pegawai kontrak bulanan dan harian di agensi ini.
“Keputusan untuk tidak meneruskan amalan menggaji pegawai kontrak bulanan dan harian telah dibuat pada tahun 2018 dan diputuskan untuk dilaksanakan secara sepenuhnya bermula pada 1 Januari tahun hadapan.
“Namun demikian, pemakluman berkenaan keputusan untuk tidak mengambil pegawai kontrak ini telah pun dijelaskan seawal tahun 2022 kepada para pegawai yang terlibat,” katanya.
Tambahnya, pemakluman itu bertujuan untuk memberi ruang dan masa kepada pegawai yang terkesan untuk mengatur perjalanan kerjaya mereka selain mencari peluang pekerjaan di pasaran terbuka.

Jelasnya lagi, hasil kutipan cukai langsung negara tidak boleh digunakan semata-mata bagi tujuan penyambungan kontrak para pegawai ini seperti yang didakwa oleh sesetengah pihak.
Sementara itu, LHDN berkata penawaran lantikan ke jawatan tetap ke peringkat lebih tinggi iaitu ke peringkat eksekutif turut diberikan kepada pegawai-pegawai kontrak berdasarkan merit kelayakan dan kesesuaian jawatan.
Walau bagaimanapun, lantikan ke jawatan tetap secara menyeluruh kepada semua pegawai kontrak tidak dapat dilaksanakan bagi memastikan keseimbangan peluang antara calon kategori lain yang berkelayakan seperti calon dalam kalangan pegawai tetap sedia ada dan calon daripada luar LHDN.
“LHDN turut mengambil inisiatif membantu pegawai yang terkesan untuk mendapatkan pekerjaan melalui penganjuran program bersama dengan syarikat-syarikat ejen cukai.
“Contohnya, agensi ini terlibat dalam penganjuran program MYFutureJobs yang dilaksanakan oleh PERKESO kepada pegawai kontrak yang sedang berkhidmat di LHDN. Program ini adalah salah satu kaedah pencarian kerja dalam kalangan pegawai kontrak yang bakal menamatkan perkhidmatan dengan pihak kami pada 31 Disember nanti,” katanya.
Penamatan ini akan melibatkan seramai 42 orang pegawai kontrak bulanan dan 998 orang pegawai kontrak harian. – KOSMO! ONLINE


Operasi kekang pelesit rempit di P. Pinang bermula esok
Oleh SAFINA RAMLI

29 Disember 2022, 4:54 pm
GEORGE TOWN – Polis Pulau Pinang akan mengadakan tindakan pencegahan bersepadu (Op Ambang Tahun Baharu 2023) bermula esok hingga 1 Januari 2023 bagi mencegah aktiviti samseng jalanan dan kegiatan jenayah di negeri ini.
Timbalan Ketua Polis negeri, Datuk Fisol Salleh berkata, Op itu diadakan bagi memastikan keselamatan dan ketenteraman awam dijaga dan semua pengguna jalan raya terutama penunggang motosikal mematuhi undang-undang.
”Op ini melibatkan kekuatan anggota secara keseluruhan seramai 1,081 yang terdiri daripada 149 pegawai dan 932 anggota.
”Operasi ini dilancarkan di seluruh Kontinjen Pulau Pinang melibatkan lima daerah dan ia akan turut dibantu dengan kerjasama agensi lain seperti Jabatan Pengangkutan Jalan (JPJ), Jabatan Alam Sekitar (JAS) dan lain-lain agensi,” katanya dalam sidang akhbar di sini hari ini.
Menurutnya, operasi ini juga akan ditumpukan di kawasan-kawasan hotspot yang telah dikenal pasti sebagai lokasi tumpuan mat-mat rempit.
“Kita telah kenal pasti 12 hotspot yang menjadi lokasi mat-mat rempit ini berkumpul dan melakukan aktiviti yang melanggar undang-undang.

“Selain daripada 12 kawasan hotspot ini, kami juga akan menjalankan operasi di lain-lain lokasi dan menjalankan pemeriksaan ke atas motosikal-motosikal yang diubah suai dan sebagainya,” katanya.
Tambahnya, tindakan sitaan kenderaan di bawah Seksyen 64 Akta Pengangkutan Jalan 1987 akan diambil sekiranya pemilik motosikal didapati mengubahsuai motosikal secara haram.
Dalam pada itu, katanya, sepanjang Januari hingga Disember tahun ini, seramai 108 mat rempit telah ditahan di bawah Seksyen 64 Akta Pengangkutan Jalan 1987.
”Operasi samseng jalanan ini akan berterusan sepanjang tahun 2023 dengan menumpukan pemeriksaan di bengkel-bengkel haram yang menjalankan kegiatan modifikasi tanpa kebenaran,” katanya.
Sementara itu, katanya, Op Ambang Tahun Baharu 2023 juga memfokuskan kepada pencegahan jenayan dan operasi parking haram yang dilakukan di kawasan yang telah dikenalpasti terutama di kawasan tumpuan pelancong. – KOSMO! ONLINE


Lima sahabat didenda RM5,000, belasah lelaki dakwa rogol kenalan
Oleh DIYANATUL ATIQAH ZAKARYA

29 Disember 2022, 4:24 pm
MELAKA – Gara-gara mengesyaki kenalan wanita dirogol, lima bersahabat didenda RM5,000 oleh Mahkamah Majistret di sini hari ini selepas mengaku salah membelasah seorang lelaki sehingga cedera dan merusuh pada 10 Disember lalu.
Majistret Sharda Shienha Mohd. Suleiman menjatuhkan hukuman itu terhadap tertuduh, Nur Aishah Mohammad Najib, 21; Muhammad Asyraf Mohd Ali, 21; Hafizul Fazrin Abdul Hakim, 22; Ahmad Thahaa Jasni, 21 dan Muhammad Safuan Mohamed Taib, 21.
Kesemua tertuduh membuat pengakuan itu sejurus pertuduhan dibacakan oleh jurubahasa mahkamah.
Mengikut pertuduhan, kesemua mereka didapati bersama-sama yang masih bebas sebagai anggota perhimpunan yang menyalahi undang-undang dalam melaksanakan tujuan bersama perhimpunan tersebut, kekerasan telah digunakan oleh satu atau lebih dari mereka.
Perbuatan itu telah menyebabkan kecederaan ke atas seorang lelaki berusia 17 tahun kira-kira pukul 10 malam di belakang Sekolah Menengah Kebangsaan Klebang Besar, dalam daerah Melaka Tengah, pada 10 Disember lalu.
Bagi kesalahan itu, mereka didakwa mengikut Seksyen 147 Kanun Keseksaan yang memperuntukan hukuman penjara sehingga dua tahun atau denda atau kedua-duanya sekali, jika sabit kesalahan.

Mengikut fakta kes, pengadu telah berjumpa dengan semua tertuduh di lokasi kejadian sebelum dipukul secara beramai-ramai kerana mengesyaki dia telah merogol kenalan tertuduh.
Terdahulu, kesemua tertuduh yang diwakili Peguam, Ishak Mohd. Kari memohon agar hukuman berbentuk denda yang ringan dapat diberikan dengan alasan anak guamnya telah insaf selepas direman selama tiga hari, selain pendapatan rendah.
Timbalan Pendakwa Raya Fiqri Hakim Zamri bagaimanapun memohon hukuman setimpal dikenakan sebagai pengajaran kepada semua tertuduh dan masyarakat.
Selepas mendengar hujah kedua belah pihak, Sharda menjatuhkan hukuman denda sebanyak RM1,000 bagi setiap tertuduh atau penjara dua bulan jika gagal bayar. – KOSMO! ONLINE


[VIDEO] Agong, Tunku Azizah bawa cucunda ke KFC
Oleh MUHAMMAD NAJIEB AHMAD FUAD

29 Disember 2022, 4:28 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan berangkat secara mengejut mengunjungi restoran makanan segera KFC Petronas di Taman Tun Dr Ismail, di sini.
Menerusi kenyataan Istana Negara di laman Facebook berkata, keberangkatan banginda bersama Raja Permaisuri Agong, Tunku Hajah Azizah Aminah Maimunah Iskandariah, untuk menikmati santapan tengah hari di restoran berkenaan.

View this post on Instagram

A post shared by ISTANA NEGARA (@istana_negara)

Turut berangkat paduka-paduka anakanda dan cucunda Seri Paduka Baginda berdua.
“Di restoran tersebut, Seri Paduka Baginda berdua dan paduka-paduka anakanda serta cucunda berkenan beratur di kaunter bersama pengunjung restoran yang lain untuk memesan santapan tengah hari.
“Seri Paduka Baginda berdua turut berkenan menikmati santapan di restoran tersebut bersama pengunjung yang lain,” kata kenyataan itu.
Menurut kenyataan itu juga, selepas selesai santapan Seri Paduka Baginda berdua berkenan meluangkan masa bertanya khabar dan beramah mesra dengan beberapa pengunjung restoran. Baginda berdua turut berkenan mengambil gambar bersama pengunjung. – KOSMO! ONLINE


Tipu jual beli emas: Ibu empat anak tak mengaku bersalah
Oleh NOR AINNA HAMZAH

29 Disember 2022, 4:30 pm
KUALA PILAH – Seorang ibu yang memiliki empat anak termasuk bayi berusia tiga bulan mengaku tidak bersalah di Mahkamah Majistret, di sini, atas kesalahan tipu jual beli emas pada Oktober lalu.
Tertuduh, Hasanah Mohd Amin, 32, membuat pengakuan berkenaan selepas pertuduhan dibacakan di hadapan Majistret, Saiful Sayoti.
Berdasarkan pertuduhan, pada 9 Oktober sehingga 10 Oktober kira-kira pukul 6.51 petang hingga 7.47 malam di Kampung Baru Temeris, di sini, telah menipu seorang wanita berusia 27 tahun dengan mendorong mangsa memindahkan wang berjumlah RM 3,980.
Mangsa telah mempercayai tertuduh akan menyerahkan seutas rantai leher jenis lipan dan seutas rantai tangan jenis paper clip love.
Berikutan itu, tertuduh telah melakukan kesalahan yang boleh dihukum di bawah Seksyen 420 Kanun Keseksaan yang membawa hukuman penjara selama tempoh sehingga 10 tahun dan dengan sebat serta denda.
Timbalan Pendakwa Raya, Peh Fong Xi kemudiannya memohon wang jaminan sebanyak RM7,000.

Tertuduh dalam rayuannya menyatakan dia membuat pengakuan tidak bersalah tersebut kerana memiliki anak yang baharu sahaja berusia tiga bulan serta terdapat peguam bagi kes jual beli emas yang dihadapinya di Kelantan.
“Saya memang ada kedai (emas) sebelum ini. Saya tanggung empat anak berusia tiga bulan hingga 13 tahun,” katanya.
Majistret kemudiannya menawarkan wang jaminan sebanyak RM7,000 dan 30 Januari tahun hadapan bagi sebutan semula kes. – KOSMO! ONLINE


Tanah mendap sedalam 1.5 meter di Ampang
Oleh TUAN NURHIDAYAH TUAN AB.GHANI

29 Disember 2022, 5:03 pm
AMPANG – Tanah mendap sedalam 1.5 meter dilaporkan berlaku di Jalan AU 3/1, berhampiran bangunan Petronas Geologi, di sini, petang tadi.
Penolong Pengarah Jabatan Bomba dan Penyelamat Malaysia (JBPM) Selangor, Hafisham Mohd. Noor berkata, pihaknya menerima panggilan berhubung kejadian sekitar pukul 3.26 petang.
“Seramai lima orang anggota dari Balai Bomba dan Penyelamat (BBP) Ampang, bergegas ke lokasi kejadian dan tiba sekitar pukul 3.41 petang.
“Kejadian tanah mendap berkenaan berlaku di tengah-tengah jalan raya dengan kedalaman kira-kira 1.5 meter,” katanya dalam kenyataan, hari ini.
Bagaimanapun, tiada kenderaan terlibat dan ia juga tidak menjejaskan struktur bangunan yang berada di sekitar kawasan terbabit.
Menurut Hafisham, pihak bomba telah menghubungi pihak Majlis Perbandaran Ampang Jaya (MPAJ) untuk diambil tindakan selanjutnya. – KOSMO! ONLINE.


Kenalan ‘santau’ gambar diambil di Facebook
Oleh KOSMO!

29 Disember 2022, 4:18 pm
PETALING JAYA – Niat untuk berkongsi foto momen bahagia bersama keluarga ketika bercuti dan dimuat naik di media sosial nampaknya tidak mendapat ‘tuah’ yang diingini.
Melalui satu perkongsian di Facebook Md Iruan menjelaskan, gambar dia dan keluarganya telah dimanipulasi oleh kenalan di media sosial yang tidak bertanggungjawab.
Jelas hantaran tersebut, gambarnya telah digunakan sebagai bahan ‘santau’ oleh salah seorang kenalan di media sosialnya bagi memisahkan hubungan dengan isterinya.
“Pada yang buat benda ni terima lah balasan tuhan nanti. Setahu aku, aku tak ada pun musuh, tekejut aku kelmarin buka-buka sampul surat dapat benda macam ni. Gambar ni aku tahu kau ambil dalam Facebook aku.
“Aku tahu kau ikut perkembangan aku dalam Facebook dan aku tidak akan balas perbuatan mu ni, tapi mu kena ingat kuasa tuhan lebih dari segala-galanya,” tulis hantaran tersebut.
Tambah lelaki itu lagi, kalau terjadi apa-apa ke atas keluarganya si pelaku yang tidak bertanggungjawab itu perlu tanggung akibatnya.

“Tuhan maha adil, kau buat nak suruh aku dengan isteri aku berpisah dan kau nak isteri aku jadi gila tapi kau ingat, kalau tuhan tak izin benda ni tidak akan jadi.
“Aku minta doa dengan tuhan supaya tuhan tunjuk dan azab sesiapa yang sanggup buat macam ni kepada keluaga aku. Aku tak takut mati sebab mati tu pasti kepada setiap yang hidup, tapi aku minta dengan tuhan panjangkan umur aku sebab amalan aku masih tidak cukup,” tulisnya. – KOSMO! ONLINE.


Peguam didakwa lagi, gubah wang haram RM937,000
Oleh ISKANDAR SHAH MOHAMED

29 Disember 2022, 4:34 pm
SHAH ALAM – Seorang peguam didakwa lagi di Mahkamah Sesyen hari ini atas tujuh pertuduhan kes pengubahan wang haram bernilai RM937,000, lima tahun lalu.
Tertuduh, Mohd. Zawahid Ya, 47, bagaimanapun mengaku tidak bersalah atas semua pertuduhan dibacakan di hadapan Hakim Emilia Kaswati Mohamad Khalid.
Berdasarkan semua pertuduhan, Mohd. Zawahid didakwa mengeluarkan cek berjumlah RM937,000 daripada akaun sebuah bank milik Tetuan Mohd. Zawahid & Co ke beberapa akaun bank milik tertuduh, syarikat dan individu lain.
Perbuatan itu dilakukan di sebuah bank cawangan The Strand, Petaling Jaya pada 14 hingga 30 Ogos 2017.
Pendakwaan kes dijalankan mengikut perenggan 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001.
Sabit kesalahan boleh dihukum penjara sehingga 15 tahun dan denda tidak kurang lima kali ganda jumlah hasil daripada aktiviti haram atau RM5 juta, mana-mana lebih tinggi.

Timbalan Pendakwa Raya Harris Ong Mohd Jeffrey Ong mencadangkan jaminan berjumlah RM4,000 bagi setiap pertuduhan.
Tertuduh yang diwakili peguam Dir Kheizwan Kamarudin menganggap kos itu sebagai munasabah biarpun agak berat.
Emilia Kaswati kemudian membenarkan tertuduh diikat jamin keseluruhan sebanyak RM28,000 dan pasport turut diserahkan kepada mahkamah.
Sebutan semula kes ditetapkan pada 18 Januari depan.
Kosmo! 28 Jun lalu melaporkan Mohd. Zawahid mengaku tidak bersalah di Mahkamah Sesyen atas tuduhan pecah amanah berjumlah RM1.52 juta bagi pembelian hartanah pada 2017. – KOSMO! ONLINE


Sudah jadi suami orang pun masih hantar mesej lucah
Oleh FLORINA DERIS

29 Disember 2022, 4:09 pm
PETALING JAYA – Seorang lelaki dikecam selepas bertindak menghantar gambar tidak senonoh terhadap seorang wanita ketika memberi komen di Instagram.
Perkongsian itu dimuat naik oleh wanita berkenaan menerusi hantarannya di Twitter, @AdrianaElysaa yang memaparkan perbualan lucah dikirim oleh lelaki berkenaan.
“Sudah menjadi suami orang pun, masih berperangai seperti ini lagi,” katanya menerusi ruangan kapsyen hantaran tersebut.
Tambahnya, dia sudah memaklumkan perangai tidak senonoh lelaki tersebut kepada isterinya tetapi seolah-olah tidak dipedulikan.
“Saya sudah menjalankan tanggungjawab saya. Semoga suami isteri dapat menyelesaikannya dengan cara yang elok,” ujarnya.
Sehubungan itu, hantaran tersebut telah mengundang pelbagai reaksi daripada para netizen yang rata-ratanya mengecam tindakan lelaki berkenaan.

“Sejak isteri mengandung sampailah isteri bersalin, perangai tidak berubah-ubah. Kasihan sungguh isteri dia,” komen seorang pengguna Twitter, @yayasofea_
“Luluhnya hati isteri dia, dapat tahu perangai suaminya yang sebenar. Betullah, sudah dapat isteri yang cantik pun jika tidak ada rasa bersyukur dalam diri, memang tidak akan cukup juga,” kata pengguna lain, @feaa_aa.
Seorang lagi pengguna, @hsnnrnn mendedahkan bahawa sebelum ini, Izzat pernah melakukan kesalahan yang sama sewaktu isterinya sedang sarat mengandung.
“Perempuan tersebut bertindak menghantar pesanan kepada isteri lelaki terbabit dan memberitahu perangai suaminya itu.
“Namun, si isteri pula menjawab, ‘dia suami dan saya perlu taat dan tidak derhaka kepadanya’,” jelasnya. – KOSMO! ONLINE


‘Geng Tong Gas’ tumpas, sembilan kes pecah premis perniagaan selesai
Oleh NORHAFIZAN ZULKIFLI

29 Disember 2022, 5:39 pm
KUANTAN – Polis berjaya menumpaskan kegiatan sekumpulan penjenayah yang aktif mencuri tong gas dengan penahanan tiga lelaki.
Penahanan tersebut sekali gus menyelesaikan sembilan kes pecah premis perniagaan dan kecurian tong gas di daerah ini.
Ketua Polis Daerah Kuantan, Asisten Komisioner Wan Zahari Wan Busu berkata, kumpulan yang dikenali sebagai ‘Geng Tong Gas’ itu dipercayai terbabit dalam kegiatan mencuri tong gas bermula awal Oktober lalu.
Katanya, pihak polis telah menerima sembilan laporan polis berkaitan kejadian pecah kedai makan, kedai runcit, kedai dobi serta medan selera dan mencuri tong gas di sekitar kawasan Permatang Badak, Kemunting, Indera Mahkota, Air Putih dan Jalan Beserah.
“Suspek memecah masuk premis-premis perniagaan in dan memilih tong gas sebagai sasaran untuk dilarikan atau dicuri.
“Selain daripada kehilangan satu atau dua tong gas, terdapat premis yang mengalami kehilangan sehingga 14 tong gas dalam satu masa,” katanya dalam sidang akhbar di Bilik Anggerik, Ibu Pejabat polis Daerah (IPD) Kuantan, hari ini.

Tambahnya, antara premis yang mengalami kehilangan tong gas dalam kuantiti yang banyak adalah empat buah kedai dobi layan diri, dua buah kedai makan, dua buah kedai runcit dan sebuah medan selera.
“Di dalam kejadian ini mangsa akan mengalami kerugian di antara RM140 ke RM2,000 mengikut harga semasa gas bersama tong. Anggaran kerugian keseluruhan bagi kes pecah premis dan curi tong gas in mencecah RM 20,000,” katanya.
Menurutnya, bertindak atas hasil risikan, dua lelaki warga tempatan berusia 27 dan 32 tahun berjaya ditahan pada 24 Disember lalu di hadapan Bangunan Tabung Haji Jalan Bukit Ubi, dekat sini.
“Pasukan Polis dari Bahagian Siasatan Jenayah daerah Kuantan telah menahan sebuah kereta yang dinaiki suspek dan hasil pemeriksaan menemui empat biji tong gas di bahagian tempat duduk belakang serta empat biji tong gas dan sebatang pemutar skru di bahagian bonet kereta.
“Hasil daripada siasatan lanjut terhadap suspek, pada 27 Disember lalu, pihak polis telah menahan seorang lelaki warga asing berusia 32 tahun serta merampas 42 biji tong gas di sebuah stor di kawasan Perindustrian Semambu.
“Siasatan awal mendedahkan warga asing berkenaan menjalankan aktiviti jual beli tong gas secara haram di mana dia didapati membeli tong gas dari dua orang suspek warga tempatan terbabit pada harga RM40 sebelum dijual pula kepada pelanggannya pada harga RM50,” katanya.
Wan Zahari berkata, hasil siasatan lanjut ke atas dua lelaki warga tempatan itu mendapati kedua-dua suspek yang berasal dari Kuantan itu mempunya rekod lampau kesalahan jenayah dan narkotik.
“Kesemua suspek yang ditahan reman sehingga esok (30 Disember) dan kes disiasat di bawah Seksyen 457 Kanun Keseksaan kerana pecah rumah atau premis dan curi dan Seksyen 411 Kanun Keseksaan kerana menyimpan barangan curi,” katanya. – KOSMO! ONLINE


TM lepaskan konsesi operasi Menara KL, fokus perniagaan teras
Oleh KOSMO!

29 Disember 2022, 5:28 pm
PETALING JAYA – Kumpulan teknologi digital dan telekomunikasi, Telekom Malaysia Bhd. (TM) memaklumkan bahawa pihaknya telah memutuskan untuk tidak memperbaharui konsesi operasi dan penyelenggaraan Menara KL (MKL) sejak 2021, bagi memberikan tumpuan kepada perniagaan teras.
Katanya dalam satu kenyataan, MKL adalah milik kerajaan, manakala operasi dan penyelenggaraan menara berkenaan diberikan di bawah konsesi.
Jelasnya, TM melalui anak syarikat milik penuhnya, Menara Kuala Lumpur Sdn. Bhd. (MKLSB) telah melaksanakan konsesi itu sejak 1996.
“Sebagai sebahagian daripada program transformasi perniagaannya, TM menumpukan usaha dan sumber bagi mengukuhkan perniagaan terasnya iaitu telekomunikasi dan teknologi.
“Selepas pertimbangan yang sewajarnya mengenai perubahan sifat perniagaan MKL daripada perkhidmatan telekomunikasi kepada pelancongan dan hospitaliti, TM telah memutuskan pada Oktober 2021 untuk tidak memperbaharui konsesi MKL dan telah memaklumkannya kepada kerajaan.
“Seterusnya pada tahun ini, proses pemilihan syarikat konsesi baharu itu telah dilaksanakan kerajaan, yang mana TM dimaklumkan mengenai syarikat yang dilantik untuk mengambil alih saham MKLSB dan konsesi MKL.

“MKLSB akan terus mengendalikan konsesi dan memastikan kesinambungan operasi MKL untuk orang awam tempatan termasuk pelawat antarabangsa,” katanya.
TM menambah, kakitangan sedia ada akan kekal bekerja dengan MKLSB di bawah syarikat konsesi baharu pada kadar minimum tempoh tiga tahun bagi memastikan kebajikan mereka terpelihara ketika peralihan.
“Dalam pengumuman keputusan kewangan suku tahun ketiga 2022 TM kepada Bursa Malaysia, rujukan telah dibuat mengenai perubahan kepada pegangan saham dalam MKLSB.
“TM mengamalkan tadbir urus yang baik dan ketelusan dalam usaha perniagaan dan akan memberikan kerjasama dan pendedahan penuh seperti yang dikehendaki oleh pihak berkuasa,” katanya. – KOSMO! ONLINE


Lori pakai lampu strobe antara dikesan di P. Pinang
Oleh ISWAN SHAFIQ ISA

29 Disember 2022, 3:48 pm
SEBERANG PERAI – Penggunaan lampu stroboskopik atau strobe tanpa kebenaran antara kesalahan yang dikesan Jabatan Pengangkutan Jalan (JPJ) negeri susulan beberapa operasi penguatkuasaan yang dijalankan di Pulau Pinang sepanjang minggu ini.
Menurut JPJ negeri dalam satu kenyataan, penguatkuasaan di bawah kendalian Unit Penguatkuasan Lebih Muatan ( UPLM ) itu memfokuskan kenderaan perdagangan khususnya lori yang membawa lebih muatan selain pelbagai kesalahan lain melibatkan kenderaan perkhidmatan barangan (KPB).
Menurutnya, ini bagi mengesan pelbagai kesalahan di bawah KPB yang gagal mematuhi Akta Pengangkutan Jalan (APJ) 1987, Kaedah-kaedah Pembinaan dan Penggunaan (C&U) 1959 dan Akta Pengangkutan Awam Darat (APAD) 2010.
“Selain kesalahan membawa lebih muatan melebihi had dibenarkan di bawah Seksyen 57(1) (b) (iv) Akta Pengangkutan Awam Darat (APAD) 2010 serta kesalahan di bawah Kaedah 89 MV (C&U) 1959, pelbagai kesalahan teknikal turut dikesan.
“Antaranya ialah mengubahsuai kenderaan tanpa kebenaran, tayar haus berlebihan, lampu brek dan isyarat tidak berfungsi serta cermin gelap tidak mengikut spesifikasi yang dibenarkan.
“Kesalahan lain ialah tiada memiliki lesen memandu dan Lesen Memandu Kenderaan Perkhidmatan Barangan ( GDL), Lesen Kenderaan Motor ( LKM ) serta lnsurans dan ‘disk’ Pusat Pemeriksaan Kenderaan Berkomputer (Puspakom) yang tamat tempoh,” kata kenyataan itu.

Dalam pada itu, JPJ negeri memberitahu, penguatkuasaan secara berfokus dan berterusan bertujuan memastikan pemandu dan pengusaha KPB yang beroperasi di negeri ini mematuhi peraturan dan undang-undang yang berkuat kuasa.
Pada masa sama katanya, penguatkuasaan yang diadakan secara menyeluruh di negeri ini adalah bagi memastikan keselesaan dan keselamatan pengguna jalan lain. – KOSMO! ONLINE


1,128 puntung rokok dikutip di Dataran Putra
Oleh MOHD. HUSNI MOHD. NOOR

29 Disember 2022, 3:01 pm
PUTRAJAYA – Dataran Putra, Presint 1, di sini kerap menjadi tumpuan pelancong sama ada dari dalam dan luar negara namun, ada sisi tidak enak disebaliknya.
Buktinya, Program Kutip Sampah Sambil Riadah (KUDAH) anjuran Universiti Utara Malaysia (UUM) bersama SWCorp semalam berjaya mengutip 70 kilogram (kg) sisa sampah dengan 80 peratus daripadanya boleh dikitar semula.
Lebih mendukacitakan, lebih 1,128 puntung rokok berjaya dikumpulkan yang kebanyakannya ditemui di celah-celah pokok landskap di dataran berkenaan.
Pengarah SWCorp Wilayah Persekutuan, Ummi Kalthum Shuib berkata, seramai 70 sukarelawan dari UUM, SWCorp, Alam Flora dan Kelab Anggun Putrajaya menyertai KUDAH semalam.
“Selepas 40 minit program, sebanyak 70 kg sisa berjaya dikutip dan ia menunjukkan bahawa masih ramai orang awam tidak mengitar semula, dan membuang sampah merata-rata.
“Sisa lain yang dipungut adalah plastik (24 kg), getah/kulit (6 kg), besi (7 kg), kertas (10 kg) , e-waste (3 kg) lain-lain sisa (20 kg), puntung rokok ( 1,128 puntung),” katanya di sini tadi.

Katanya, pihaknya menasihatkan pelancong yang berkunjung ke Dataran Putra supaya bersama-sama memainkan peranan dalam menjaga kebersihan di pusat pelancongan itu. – KOSMO! ONLINE


Mira Filzah susah nak percaya orang jaga anak
Oleh NUR AL-FAIRUZA SYARFA NOR SAIDI

29 Disember 2022, 3:29 pm
PETALING JAYA – Aktres popular, Mira Filzah mengakui terkesan dengan ‘kehilangan’ sementara pembantu rumahnya yang pulang ke kampung untuk beberapa bulan atas urusan kecemasan.
Justeru, pemilik nama lengkap Nur Amirah Filzah Badioezaman itu mengakui dia sukar membina kepercayaan dengan orang baharu untuk mengambil alih tugas menjaga anak kesayangannya.
“Bukan tidak mahu panggil pengasuh datang setiap hari, tetapi susah untuk membina kepercayaan terhadap orang.
“Meskipun baru bekerja selama lima bulan, saya sudah percaya pembantu rumah itu. Tiba-tiba sahaja dia perlu pulang.
“Dia sangat bagus alhamdulillah. Namun, Allah tahu yang terbaik. Insya-Allah ada hikmah lain,” tulisnya dalam sebuah hantaran InstaStory.
Disebabkan itu, buat masa ini Mira menguruskan sendiri anak sulungnya, Wan Khair Amir setiap hari memandangkan tiada tugasan buat masa kini.

Selama menjaga si kecil, pelakon dan pengacara itu sedar betapa hebatnya kaum wanita di luar sana yang bergelar suri rumah sepenuh masa menguruskan anak-anak sendirian di rumah tanpa pembantu.
“Sejak kebelakangan ini, saya kurang mengemaskini sebab pembantu rumah sudah balik dua minggu lepas atas urusan kecemasan selama lebih kurang dua bulan.
“Amir ada dengan mama (gelaran dirinya) 24 jam kerana tiada sebarang majlis dan penggambaran.
“Saya tidak tahu bagaimana ibu lain boleh melakukan, tetapi masya-Allah hebatnya mereka jaga anak sendiri tanpa pembantu,” ujar pelakon berusia 29 tahun itu.
Isteri kepada Wan Emir itu berharap dapat berjumpa dengan pembantu rumah yang sesuai untuk menjaga anaknya dan berkebolehan menguruskan kerja.
“Susah hati untuk bekerja selagi tidak jumpa pengganti untuk pembantu yang baik dan boleh jaga Amir dan sayangnya seperti anak sendiri.
“Semoga Allah temukan kita dengan orang baik okey, Amir? Semoga Allah bagi Amir pembantu baik, bertanggungjawab, sayang dan paling penting jujur serta ikhlas untuk bekerja,” ujarnya dalam InstaStory.
Dalam pada itu, disebabkan sedih jika berenggang dengan anaknya, Mira memutuskan untuk membawa Amir mengikutnya bekerja pada Januari depan.
“Mama pula nak mulakan kerja dan nanti mahu bawa Amir ikut sekali pada Januari sebab kalau tinggal macam tidak boleh. Nanti Mama menangis.
“Bila sudah jaga Amir sendiri, lagi berat hati untuk tinggalkan dia sebab tidak mudah berenggang,” ujarnya.
Sebelum ini, Mira mendedahkan anak sulungya itu sudah diintai jenama besar dan rumah produksi meskipun baru berusia tujuh bulan.
Amir merupakan anak hasil perkahwinan Mira dan suaminya yang juga arkitek, Wan Emir Astar pada 3 September 2020 di Pusat Konvensyen Sime Darby di Bukit Kiara, Kuala Lumpur. -KOSMO! ONLINE


Amaran hujan berterusan di Sarawak bermula esok
Oleh KOSMO!

29 Disember 2022, 4:04 pm
PETALING JAYA – Berdasarkan analisis model-model cuaca, penumpuan angin dijangka berlaku di persisiran utara dan tengah Sarawak pada 30 hingga 31 Disember ini.
Jabatan Meteorologi (MetMalaysia) menjelaskan, keadaan tersebut berpotensi menyebabkan hujan berterusan di kawasan berkenaan.
Menurut MetMalaysia, angin kencang timur laut juga dijangka memasuki rantau negara bermula esok, 30 Disember 2022 dan berpotensi membawa angin kencang dan laut bergelora di perairan Laut China Selatan.
“Sehubungan dengan itu, MetMalaysia telah mengemaskini amaran hujan berterusan melibatkan negeri Sarawak berkuat kuasa pada 30 hingga 31 Disember 2022.
“Amaran angin kencang dan laut bergelora di perairan Laut China Selatan berkuat kuasa sehingga 5 Januari 2023,” jelasnya di Facebook, sebentar tadi.
Tambah MetMalaysia, orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih. – KOSMO! ONLINE.


Menara Merdeka 118 paling diidamkan – Ivan Beerkus
Oleh KOSMO!

29 Disember 2022, 3:44 pm
PETALING JAYA- Menara Merdeka 118, Kuala Lumpur merupakan bangunan idaman buat salah seorang daripada pasangan Russia, Ivan Beerkus, yang menceroboh dan memanjat puncak pencakar langit berkenaan.
Semalam, Ivan memuat naik video dirinya berada di puncak menara tersebut bersama wanita dikenali sebagai Angela Nikolau, yang telah mengundang pelbagai reaksi negatif khususnya daripada rakyat Malaysia.
“Puncak Merdeka 118 bersamaan 679 meter atau 2,227 kaki. Ia adalah bangunan kedua tertinggi di dunia!
“Saya tidak dapat menggambarkan emosi saya. Bangunan tercantik yang pernah saya kunjungi,” katanya dalam kapsyen.
Kelmarin, Ivan memuat naik gambar di hadapan menara tersebut sambil meluahkan rasa teruja melihat bangunan itu yang menjadi idamannya.
“Saya mendengar pelbagai cerita berkenaan cubaan memanjat menara ini tanpa kebenaran. Yang paling sedih sehingga dipenjara beberapa bulan.

“Ada banyak pintu tertutup dan CCTV di dalam menara berkenaan. Perkara itu membuatkan ia menara yang paling diidamkan di seluruh dunia,” katanya.
Terdahulu, Kosmo! Online melaporkan aksi pasangan warga Russia itu menceroboh Menara Merdeka 118 dengan memanjat ke puncak pencakar langit itu, menerima kecaman orang ramai.
Semalam, beberapa portal media turut melaporkan, polis akan menjalankan siasatan terhadap pasangan tersebut.
Timbalan Ketua Polis Kuala Lumpur, Datuk Yahaya Othman dipetik berkata, pihaknya akan memanggil pasangan berkenaan untuk dirakam keterangan. – KOSMO! ONLINE


‘Keldai akaun’ mudahkan scammer perangkap mangsa
Oleh MOHD. RAFIE AZIMI

29 Disember 2022, 3:15 pm
ALOR SETAR – Tindakan individu tertentu yang sanggup menjadi ‘keldai akaun’ dengan membenarkan akaun bank mereka digunakan pihak lain menjadi antara faktor kegiatan penipuan secara dalam talian terus berleluasa.
Timbalan Ketua Polis Kedah, Datuk Mohd. Roze Shaari berkata, perbuatan itu memudahkan scammer untuk terus memperdaya mangsa kerana sukar dijejaki.
“Keldai akaun ini perlu sedar bahawa tindakan sedemikian salah di sisi undang-undang dan jika tertangkap, mereka akan turut dihadapkan ke mahkamah dan boleh dikenakan tindakan.
“Akaun keldai ini sebenarnya mudah dikesan dan ia sekadar dijadikan platform untuk memindahkan wang hasil penipuan kepada scammer,” katanya.
Beliau berkata demikian pada sidang akhbar selepas merasmikan program ‘Town Hall’ Polis Diraja Malaysia (PDRM) Kedah berkaitan ancaman scammer di Ibu Pejabat Polis Kontinjen (IPK) Kedah di sini hari ini.
Kata Mohd. Roze, pihaknya sedang giat mengesan keldai-keldai akaun sebagai salah satu langkah menurunkan kes-kes penipuan seperti Macau Scam dan Love Scam.

“Jika kita kurangkan jumlah keldai akaun, ini, insha-Allah kita mampu menurunkan kadar penipuan di Kedah dan negara ini,” ujarnya.
Beliau turut mengingatkan orang ramai agar tidak sewenang-wenangnya membenarkan akaun bank mereka digunakan pihak lain meskipun dibayar untuk berbuat demikian.
“Perbuatan sedemikian langsung tidak berbaloi dengan risiko terpaksa ditanggung,” jelasnya. – KOSMO! ONLINE


P. Pinang sasaran pengeluar utama industri kerang
Oleh SITI NOR MAS ERAH AMRAN

29 Disember 2022, 3:09 pm
SEBERANG PERAI – Jabatan Perikanan Malaysia menyasarkan Pulau Pinang sebagai pengeluar utama industri kerang sekali gus dijangka dapat menampung keperluan dan permintaan yang semakin meningkat.
Timbalan Ketua Pengarah Perikanan (Pengurusan) Jabatan Perikanan, Wan Muhammad Aznan Abdullah berkata, pihaknya kekal positif walaupun pengeluaran kerang mencatatkan penurunan mendadak sejak sepuluh tahun lalu.
Menurutnya, pendaratan kerang yang direkodkan tahun ini adalah sebanyak 464 metrik tan berbanding 112,600 metrik tan pada tahun 2012.
“Penurunan pengeluaran kerang sebanyak 300 peratus namun hasil penyelidikan yang dijalankan mendapati faktor penurunan berpunca daripada pelbagai sebab.
“Antara sebabnya adalah keadaan semasa iaitu perubahan iklim laut mengakibatkan benih kerang banyak yang mati selain pencemaran menerusi pembuangan sisa toksik oleh kilang-kilang yang tidak bertanggungjawab.
“Walau bagaimanapun, kita percaya jumlah pengeluaran dapat dirancakkan kerana negeri ini memiliki kawasan semula jadi malah kerajaan negeri turut memainkan peranan untuk mengelakkan ia daripada diterokai secara berlebihan,” katanya dalam sidang media di Penang Golf Resort, di sini hari ini.

Beliau berkata demikian selepas menghadiri Sesi Libat Urus Jabatan Perikanan Bersama Penternak Kerang Seberang Perai Utara (SPU).
Mengulas lanjut, beliau berkata pihaknya akan terus menyalurkan bantuan yang diperlukan 104 pekebun kerang membabitkan 546 hektar kawasan ternakan.
“Bantuan benih kerang akan terus disalurkan dan kita akan bimbing sehingga mereka berjaya memperolehi pendapatan sekali gus meningkatkan taraf hidup nelayan pantai,” katanya. -KOSMO! ONLINE


Penunggang motosikal parah rempuh MPV
Oleh ASYRAF MUHAMMAD

29 Disember 2022, 3:42 pm
ARAU – Seorang lelaki cedera parah selepas motosikal ditungganginya merempuh sebuah kenderaan pelbagai guna (MPV) dalam kejadian di Jalan Mata Ayer-Jejawi dekat sini hari ini.
Dalam kejadian kira-kira pukul 10 pagi itu, mangsa berusia 30 tahun mengalami kecederaan pada bahagian muka.
Ketua Polis Daerah Arau, Superintendan Ahmad Mohsin Md. Rodi berkata, siasatan awal mendapati kemalangan berlaku ketika mangsa menunggang motosikal di belakang sebuah MPV jenis Nissan Grand Livina dari arah Mata Ayer menghala Jejawi.
Katanya, sewaktu melepasi jejambat di Mata Ayer, pemandu MPV secara tiba-tiba membelok ke sebelah kanan dipercayai untuk membuat pusingan U menyebabkan mangsa tidak sempat mengelak lalu merempuh kenderaan tersebut.
“Mangsa tidak sempat mengelak berikutan jarak terlalu dekat dan telah melanggar bahagian sisi kanan hadapan MPV itu.
“Lokasi kejadian merupakan laluan garisan berkembar dan tidak dibenarkan membuat sebarang pusingan U,” katanya di sini hari ini.

Beliau berkata, mangsa mengalami cedera parah di bahagian muka dan dikejarkan ke Hospital Tuanku Fauziah (HTF) di Kangar bagi mendapatkan rawatan lanjut.
“Pemandu MPV berusia 42 tahun mengalami kecederaan ringan iaitu luka di tangan kiri akibat kejadian,” ujarnya.
Tambahnya, kes disiasat di bawah Seksyen 43(1) Akta Pengangkutan Jalan 1987. – KOSMO! ONLINE


Empat aspek utama perkasa pembangunan lestari luar bandar – Ahmad Zahid
Oleh MUHAMMAD NAJIEB AHMAD FUAD

29 Disember 2022, 3:56 pm
PETALING JAYA –  Kementerian Kemajuan Desa dan Wilayah menekankan empat aspek utama untuk memperkasa pembangunan lestari luar bandar yang lebih inklusif demi memastikan kesejahteraan masyarakat di desa dan wilayah.
Menterinya, Datuk Seri Ahmad Zahid Hamidi dalam hantaran di Facebooknya memberitahu, empat aspek berkenaan adalah peningkatan tadbir urus atau tata kelola yang baik lagi efisien di peringkat kawasan setempat, daerah, dan wilayah dengan menghubungkan sektor swasta, masyarakat sivil dan agensi kerajaan yang strategik.
Kata Timbalan Perdana Menteri itu juga, ia perlu melibatkan pembangunan sektor-sektor produktif yang merujuk kepada bidang pertanian, industri bukan pertanian, perlombongan, pelancongan, sumber alam semula jadi, pengurusan alam sekitar dan sebagainya.
“Pembangunan institusi dan keupayaan beberapa bidang tujahan termasuk bidang pendidikan, latihan, kesihatan, penyelidikan lanjutan, pemasaran, simpanan dan kredit, pengangkutan, alam sekitar dan sebagainya.
“Pembangunan infrastruktur desa termasuk jalan-jalan raya, elektrik, telekomunikasi, perumahan, air, kesihatan awam dan sebagainya,” katanya.
Tambahnya, semua naratif, definisi, preskripsi, deskripsi mengenai ciri pembangunan desa dan wilayah perlu dihalusi kerana ini akan mempengaruhi wacana dan naratif masyarakat desa.

“Penegasan ini penting untuk menyerlahkan kualiti inklusif yang merupakan bahagian daripada entiti masyarakat yang lebih besar yang perlu diberikan keutamaan berterusan oleh agensi, kementerian dan masyarakat.
“Hal ini juga untuk memastikan imperatif konsep desa yang pernah saya kemukakan sebelum ini bergerak sejajar dengan misi dan visi kementerian,” ujarnya.
Katanya, ini adalah tanggungjawab kepada semua pihak bagi memastikan kelestarian pembangunan desa dan wilayah. – KOSMO! ONLINE


Empat aspek utama perkasa pembangunan lestari luar bandar
Oleh MUHAMMAD NAJIEB AHMAD FUAD

29 Disember 2022, 3:11 pm
PETALING JAYA –  Kementerian Kemajuan Desa dan Wilayah menekan empat aspek utama untuk memperkasa pembangunan lestari luar bandar yang lebih inklusif demi memastikan kesejahteraan masyarakat di desa dan wilayah.
Menterinya, Datuk Seri Ahmad Zahid Hamidi dalam hantaran di Facebooknya memberitahu, empat aspek berkenaan adalah peningkatan tadbir urus atau tata kelola yang baik lagi efisien di peringkat kawaaan setempat, daerah, dan wilayah dengan menghubungkan sektor swasta, masyarakat sivil dan agensi kerajaan yang strategik.
Kata Timbalan Perdana Menteri itu juga, ia perlu melibatkan pembangunan sektor-sektor produktif yang merujuk kepada bidang pertanian, industri bukan pertanian, perlombongan, pelancongan, sumber alam semula jadi, pengurusan alam sekitar dan sebagainya.
“Pembangunan institusi dan keupayaan beberapa bidang tujahan termasuk bidang pendidikan, latihan, kesihatan, penyelidikan lanjutan, pemasaran, simpanan dan kredit, pengangkutan, alam sekitar dan sebagainya.
“Pembangunan infrastruktur desa termasuk jalan-jalan raya, elektrik, telekomunikasi, perumahan, air, kesihatan awam dan sebagainya,” katanya.
Tambahnya, kesemua naratif, definisi, preskripsi, deskripsi mengenai ciri pembangunan desa dan wilayah perlu dihalusi kerana ini akan mempengaruhi wacana dan naratif masyarakat desa.

“Penegasan ini penting untuk menyerlahkan kualiti inklusif yang merupakan bahagian daripada entiti masyarakat yang lebih besar yang perlu diberikan keutamaan berterusan oleh agensi, kementerian dan masyarakat.
“Hal ini juga untuk memastikan imperatif konsep desa yang pernah saya kemukakan sebelum ini bergerak sejajar dengan misi dan visi kementerian,” ujarnya.
Katanya, ini adalah tanggungjawab kepada semua pihak bagi memastikan kelestarian pembangunan desa dan wilayah. – KOSMO! ONLINE